वेगवान गोलंदाज फिलँडरने उलगडले विजयाचे गुपित विराट कोहलीला वेसण घालण्याची महत्त्वाची रणनीती यशस्वी ठरली , अशा शब्दांत दक्षिण आफ्रिकेचा वेगवान गोलंदाज व्हर्नन फिलँडरने पहिल्या कसोटीतील विजयाचे गुपित उलगडले . ‘‘विराट हा सामन्याच्या निकालाला कलाटणी देऊ शकणारा आक्रमक खेळाडू आहे . त्यामुळे त्याला नियंत्रणात ठेवणे , हे सर्वात महत्त्वाचे आव्हान होते . हीच रणनीती विजयाच्या दृष्टीने उपयुक्त ठरली , ’’ असे भारताच्या दुसऱ्या डावात ४२ धावांत ६ बळी घेणाऱ्या फिलँडरने सांगितले . ‘‘कोहलीला बाद करण्यासाठी त्याला उजव्या यष्टीबाहेरील चेंडू टाकण्याची योजना होती . तो पायचीत झाला , तेव्हा त्याने तिसऱ्या पंचांकडे दाद मागितली . परंतु मला विराट बाद असल्याची खात्री होती . विराटला बाद करणे हे अतिशय महत्त्वाचे होते . हे महत्त्वाचे यश मिळाल्यानंतर संघसहकाऱ्यांचा आत्मविश्वास दुणावला , ’’ असे फिलँडरने सांगितले . भारतापुढे विजयासाठी २०८ धावांचे आव्हान होते . याबाबत फिलँडर म्हणाला , ‘‘२०८ धावांचे रक्षण करणे , हे सोपे नव्हते . त्यामुळे वेगवान माऱ्यापैकी कुणातरी भारताच्या फलंदाजीच्या फळीला खिंडार पाडण्याची आवश्यकता होती , याची मला पुरेशी जाणीव होती . ’’ भारताकडून रविचंद्रन अश्विनने सर्वाधिक ३७ धावा केल्या . फिलँडरने अश्विनसहित सहा बळी घेताना कसोटी क्रिकेटमध्ये १२व्यांदा पाच बळी घेण्याची किमया साधली . ३२ वर्षीय वेगवान गोलंदाज फिलँडरने विजयाचे श्रेय कर्णधार फॅफ डय़ू प्लेसिसला दिले .


वादाच्या भोवऱ्यात अडकलेला ६५ वा राष्ट्रीय चित्रपट पुरस्कार वितरण समारंभ काल पार पडला . पण तरीही या संबंधीचा वाद मात्र अजूनही शमण्याचं नाव घेत नाहीये . या संदर्भात आता एका नव्या वादाला तोंड फुटलं आहे . काल झालेल्या पुरस्कार सोहळ्यामध्ये न आलेल्या पुरस्कार विजेत्यांच्या खुर्च्या रिकाम्या दिसू नयेत म्हणून चक्क डमी माणसं बसवण्यात आली असल्याची माहिती एका पुरस्कार विजेत्यानेच दिली आहे . मानाचा राष्ट्रीय पुरस्कार हा राष्ट्रपतींच्या हस्ते मिळणे , कलाकारांसाठी सन्मानाची बाब असते . मात्र ठराविक लोकांना हा पुरस्कार राष्ट्रपतींच्या हस्ते मिळेल आणि उर्वरित पुरस्कार माहिती आणि प्रसारण मंत्र्यांच्या हस्ते मिळतील , असे सांगण्यात आले . त्यानंतर सिनेविश्वातून या बाबत मिश्र प्रतिक्रियाही उमटल्या . राष्ट्रपतींच्या हस्ते पुरस्कार मिळणार नसेल , तर आम्ही पुरस्कार सोहळ्याला येणारच नाही , असे पुरस्कार विजेत्यांनी सांगितले आणि त्यानुसार या सोहळ्यावर बहिष्कार टाकला . जेव्हा पुरस्कार सोहळा प्रस्तावित वेळेला सुरु झाला , तेव्हा पुरस्कार विजेते , त्यांचे कुटुंबीय आणि पाहुणे येऊन आपल्या खुर्च्या पकडून बसले . मात्र काही विजेत्यांनी या सोहळ्यावर बहिष्कार टाकल्यामुळे आख्या २ रांगा रिकाम्याच राहिल्या . मग अशा वेळी प्रतिष्ठेच्या राष्ट्रीय पुरस्कार सोहळ्यात निमंत्रितांच्या खुर्च्या रिकाम्या असणे , योग्य दिसायचे नाही , म्हणून त्यांच्या जागेवर चक्क डमी लोकं बसवली , अशी माहिती खुद्द एका पुरस्कार विजेत्यानेच दिली . काल सकाळी जेव्हा हा वाद पेटला , तेव्हा पुरस्कार समितीचे अध्यक्ष शेखर कपूर यांनी हा वाद मिटवण्याचा प्रयत्न केला . परंतु त्यांच्या प्रयत्नांना यश आले नाही . ज्येष्ठ दिग्दर्शक कौशिक गांगुली , अतनु घोष यासारख्या सुमारे ६० पुरस्कार विजेत्यांनी पत्र लिहून राष्ट्रपतींकडे आपली खंत व्यक्त केली . परंतु , राष्ट्रपतींकडून कोणतेही उत्तर न आल्याने त्यांनी पुरस्कार वितरण सोहळ्याला उपस्थित न राहणेच पसंत केले .


भारतीय संघात स्थान मिळवण्यासाठी " बीसीसीआय ' ने अनिवार्य केलेल्या यो यो ( सहनशीलता ) चाचणीत " अ ' संघातील संजू सॅमसन आणि भारताच्या संघातील महंमद शमी अपयशी ठरल्यामुळे त्यांना संबंधित संघांतून वगळण्यात आले आहे . संजू सॅमसनला इंग्लंड दौऱ्यावर गेलेल्या भारत " अ ' संघातून वगळण्यात आले आहे . श्रेयस अय्यरच्या नेतृत्वाखाली भारत " अ ' संघ कालच लंडनला रवाना झाला . भारतीय संघात निवड होणाऱ्या प्रत्येक खेळाडूला यो यो चाचणी आवश्यक आहे . या चाचणीत सॅमसनला 16.1 गुण मिळाल्याची माहिती मिळत आहे . नुकत्यात संपलेल्या आयपीएलमध्ये राजस्थान संघातून खेळताना सॅमसनने चांगली कामगिरी केली होती . त्याला काही हलक्या दुखापती झालेल्या असल्यामुळे यो - यो चाचणीत उत्तीर्ण होऊ शकला नाही , असेही सांगण्यात येत आहे . वेगवान गोलंदाज महंमद शमीदेखील चाचणीत अपयशी ठरल्यामुळे त्याला अफगाणिस्तानविरुद्ध होणाऱ्या एकमात्र कसोटी सामन्यासाठी वगळण्यात आले आहे . त्याच्या जागी दिल्लीचा वेगवान गोलंदाज नवदीप सैनी याला स्थान देण्यात आले आहे . या चाचणीमध्ये हार्दिक पंड्या आणि करुण नायर हे दोन खेळाडू सर्वाधिक गुणांनी पास झाल्याचे " बीसीसीआय ' अधिकाऱ्यांनी सांगितले .


संजीव रजपूत , आंतरराष्ट्रीय नेमबाज जागतिक नेमबाजी स्पर्धेतील ५० मीटर थ्री पोझिशन प्रकारामध्ये पदक मिळवण्याचे स्वप्न मी साकार केले असले , तरी मला अद्याप मोठय़ा यशाची अपेक्षा आहे , असा आशावाद भारताचा अर्जुन पुरस्कार विजेता नेमबाज संजीव रजपूतने प्रकट केला . संजीवने बाकू ( अझरबैजान ) येथे नुकत्याच झालेल्या जागतिक स्पर्धेत रौप्यपदक मिळवले . रिओ येथे होणाऱ्या ऑलिम्पिक स्पर्धेची पात्रता पूर्ण करण्यात त्याला अपयश आले , तरी पुढच्या ऑलिम्पिकसाठी तो आतापासूनच तयारी करीत आहे . नेमबाजीमधील आजपर्यंतची कारकीर्द व देशातील या खेळाच्या प्रगतीबाबत संजीवने केलेली खास बातचीत - या स्पर्धेत अनेक नामवंत खेळाडू सहभागी होत असतात . यंदाच्या ऑलिम्पिकची संधी हुकल्याची खंत मला वाटत होती . १०० टक्के तंदुरुस्तीच्या अभावी मी पात्रता स्पर्धामध्ये चांगली कामगिरी करू शकलो नव्हतो . त्यामुळे निदान जागतिक स्पर्धेत पदक मिळवण्याच्या जिद्दीने मी सहभागी झालो होतो . या स्पर्धेतील प्राथमिक फेरीत मला सातवे स्थान मिळाले होते . मात्र अंतिम फेरीत मी सर्वोत्तम कामगिरी करण्याचा प्रयत्न केला . त्यामुळे मी रुपेरी यशापर्यंत पोहोचू शकलो . पाच वर्षे मी जागतिक स्पर्धेत भाग घेत आहे . हे पहिलेच पदक असल्यामुळे मला खूप आनंद झाला आहे . रिओ येथील ऑलिम्पिकची संधी हुकल्यानंतर सुरुवातीला निराश झालो होतो . मात्र या खेळात भरपूर वर्षे कारकीर्द करता येते . लंडन येथे २०१२मध्ये झालेल्या ऑलिम्पिक स्पर्धेत मी देशाचे प्रतिनिधित्व केले होते . साहजिकच अजूनही आपल्याला संधी साधता येईल असे मनाशी ठरवत मी पुन्हा सरावावर लक्ष केंद्रित केले आहे . नवी दिल्ली येथील नेमबाजी अकादमीत प्रशिक्षक म्हणून मला नोकरी देण्यात आली आहे . नौदलात असताना तेथे सरावासाठी फारसा वेळ मिळत नसे . दिल्लीत सरावाला मिळत असला तरी पोलीस दलात वरिष्ठ पदावर नोकरी मिळवण्यासाठी मी प्रयत्न करीत आहे . कारण तेथे नेमबाजांना आणखी चांगल्या सुविधा व सवलती मिळत असतात . अर्थात प्रशिक्षकाचे कामही खूप महत्त्वाचे आहे . अन्य खेळाडूंना शिकवताना माझाही सराव होत असतो . त्यांच्याकडूनही मला खूप काही शिकायला मिळत असते . नेमबाजीने गेल्या सात - आठ वर्षांमध्ये आपल्या देशात खूप प्रगती केली आहे , यात तिळमात्र शंका नाही . सहभागी होणाऱ्या खेळाडूंमध्ये संख्यात्मक व गुणात्मक वाढत होत आहे . मात्र क्रिकेट , फुटबॉल आदी खेळांप्रमाणे या खेळाचा आणखी प्रसार होण्याची आवश्यकता आहे . अनेक खेळाडूंना सरावासाठी खूप लांबच्या ठिकाणी जावे लागते . प्रत्येक राज्यात आंतरराष्ट्रीय दर्जाचे संकुल निर्माण करण्याची आवश्यकता आहे . खेळाडूंना या सुविधांचा लाभ माफक दरात मिळवून देण्याची गरज आहे . भारतीय नेमबाजांना ऑलिम्पिकमध्ये आजपर्यंत जी पदके मिळाली आहेत , त्यामध्ये परदेशी प्रशिक्षकांच्या मार्गदर्शनाचा मोठा वाटा आहे . परदेशी प्रशिक्षकांकडे बदलत्या तंत्रज्ञानाची अद्ययावत माहिती असते . नेमबाजीतील प्रशिक्षक सर्वतोपरी मार्गदर्शन करतात . भारतीय नेमबाजी संघटनेकडून सर्वच खेळाडूंना भरपूर मदत मिळत असते . नेमबाजीचे साहित्य आयात करताना त्यांच्याकडून तत्परतेने सहकार्य मिळते . पुढील वर्षी जागतिक चषक मालिकेतील एका स्पर्धेबरोबरच अंतिम फेरी आयोजित करण्याची संधी भारताला मिळाली आहे . ही आपल्या राष्ट्रीय संघटनेने केलेल्या कामगिरीचीच पावती आहे .


फेसबुक सध्या आपल्या आयुष्यात महत्त्वाची भूमिका निभावताना दिसते . यामुळे जगणे अडत नसले तरीही तो आयुष्यातील अविभाज्य घटक झाला आहे असे म्हटल्यास वावगे ठरणार नाही . आपल्यापासून दुरावलेल्या आपल्या जुन्या मित्रमंडळींशी जोडण्याचे तसेच आपल्या मनातील गोष्ट लाखो , करोडो लोकांपर्यंत पोहचविण्याचे हे उत्तम माध्यम आहे . अनेकांना या माध्यमाची इतकी सवय झालेली असते की ते पाहील्याशिवाय त्यांच्या दिवसाची सुरुवात आणि शेवटही होत नाही . अनेकांना ऑफीसमध्येही या सोशल साईटस पहाण्याची सवय असते . काम करता करता अनेकांकडे फेसबुकची विंडो सुरु असते . ऑफीसमधील कॉम्प्युटरवरुन ही साईट पाहत असताना हातात अचानक काम येते आणि फेसबुक पाहणे राहून जाते . ऑफीसची वेळ संपल्यानंतर घरी जाण्याची घाई असल्याने काही वेळा निघताना आपले अकाऊंट बंद करणेही आपण विसरतो आणि तसेच बाहेर पडतो . अनेकदा फेसबुकवर आपली काही वैयक्तिक माहिती असण्याची शक्यता असते . यामध्ये फोटो , व्हिडिओ आणि इतरही काही गोष्टी असण्याची शक्यता असते . आपण कॉम्प्युटरसमोर नसताना हे अकाऊंट चालूच राहिले तर या माहितीचा दुरुपयोग होऊ शकतो . त्यामुळे चुकून कधी फेसबुक अकाऊंट लॉग आऊट करायचे विसरलात तर काय करता येईल याविषयी… १ . आपला मोबाईल , टॅबलेट किंवा लॅपटॉपवरुन फेसबुक अकाऊंटवर लॉग इन करावे . २ . सेटींग्जमध्ये जाऊन ‘सिक्युरीटी अँड लॉग इन’ या पर्यायावर क्लिक करावे . ३ . याठिकाणी ‘व्हेअर यू लॉग्ड इन’ असा पर्याय आहे त्यावर क्लिक करायचे आहे . त्यानंतर आपल्यासमोर जे पेज येईल त्यावर तुम्हाला आपले सगळे लॉग इन कळतील . ४ . आपल्याला कोणत्या ठिकाणहून लॉगआऊट करायचे आहे हे ठरवावे लागेल . त्यानंतर त्या पर्यायांमधून जे लॉगइन नको आहे त्यावरील एंड अॅक्टीव्हीटीवर क्लिक करायचे आहे . यामुळे तुम्ही त्या सिस्टीमवरुन लॉगआऊट होऊ शकाल . ५ . यानंतर तुम्ही आपल्या फेसबुक अकाऊंटचा पासवर्डही बदलू शकता . यामुळे गूगल आपल्याला सर्व डिवाईसवरुन लॉगआऊट करण्याची परवानगी मागेल आणि आपण सर्व डिवाईसवरुन लॉगआऊट होऊ .


भेदभाव केल्यामुळे पीडिताचे फक्त आरोग्य तसेच कल्याण याचे नुकसान होत नसून यामुळे त्याच्या जोडीदाराचा भावनाविष्कार कमी होत असल्याचे अभ्यासात आढळून आले आहे . या अभ्यासासाठी जवळपास २ हजार जोडप्यांचे विश्लेषण करण्यात आले . भेदभाव करण्यामुळे जोडप्यांच्या आयुष्यावर आणि त्यांच्या आरोग्यावर नेमका काय परिणाम होतो , हे या अभ्यासात अभ्यासण्यात आले . ज्या वेळी एखाद्या व्यक्तीला भेदभावाचा सामना करायला लागतो , त्या वेळी संबंधित व्यक्तीच्या आरोग्यावर परिणाम होतो . तसेच त्या व्यक्तीला नैराश्याचा सामना करावा लागतो . तथापि , हे इथेच संपत नाही . या आलेल्या ताण आणि नैराश्याचा परिणाम सोबत देणाऱ्या जोडीदारावरही होतो , असे अमेरिकेतील मिशिगन स्टेट युनिव्हर्सिटीचे संशोधक विल्यम चोपिक यांनी म्हटले आहे . संशोधकांनी ५० ते ९४ वर्षे वयाच्या १ हजार ९४९ जोडप्यांचा यासाठी अभ्यास केला . सहभागी झालेल्या जोडप्यांनी भेदभावामुळे त्यांच्या आरोग्यावर विपरीत परिणाम , उदासीनता , नात्यामध्ये ताण आणि भावनाविष्कार ( रोमँटिकपणा ) कमी झाल्याचे सांगितले . भेदभाव हा कोणत्याही ठिकाणी होऊ शकतो . मात्र त्याच वेळी आपण त्याचा ताण न घेता त्यावर मात करायला हवी . अन्यथा हा आलेला ताण घरात येतो आणि तुमच्या जोडीदाराच्या आरोग्यावरही त्याचा परिणाम होतो , असे त्यांनी सांगितले .


हिरव्या भाज्या आणि शेंगा यासारख्या तंतुमय पदार्थाचे सेवन तणाव , चिंता , नैराश्य आतडय़ातील जळजळ या विकारांविरोधात उपयुक्त असल्याचे एका अभ्यासात समोर आले आहे . तणाव ही आरोग्याची गंभीर समस्या असून यामुळे आतडे आणि मेंदूमध्ये मोठे बदल होऊ शकतात . हे बदल वर्तणुकीवर परिणाम पाडण्यास कारणीभूत असतात . मागील काही वर्षांत आतडय़ातील जीवाणू आणि चिंता , नैराश्य , आतडय़ातील जळजळ या सारख्या विकारांमध्ये दुवा शोधण्याचे काम संशोधकांकडून केले जात आहे . आतडय़ातील जीवाणू शॉट चेन फॅटी अॅसिड ( एससीएफए ) तयार करतात . हे आम्ल शरीरातील त्या भागांतील पेशींसाठी पोषणाचे मुख्य स्रोत आहेत . धान्य , शेंगदाणे , भाज्या यासारख्या तंतुमय पदार्थामुळे या एससीएफएच्या वाढीस चालना मिळते . एससीएफए आम्लांची निर्मिती झाल्यानंतर चिंता आणि तणावाचे प्रमाण कमी होत असल्याचे आर्यलडमधील कॉर्क विद्यापीठ आणि टेगास्क अन्न संशोधन केंद्र येथील संशोधकांना आढळले . त्याचप्रमाणे जास्त काळ तणावामुळे आतडय़ांवर परिणाम होऊ शकतो . ज्यामुळे आतडय़ांमध्ये जळजळ होते . तंतुमय पदार्थाचे सेवन केल्याने या समस्या दूर केल्या जाऊ शकतात . या नव्या निकालांमुळे आतडय़ांतील जीवाणूचा मेंदू आणि वर्तणुकीवर होणाऱ्या परिणामांबाबत नवी माहिती समोर येते . या अभ्यासासाठी उंदरांवर प्रयोग करण्यात आले . शरीरविज्ञान आणि वर्तणुकीत , आतडय़ांतील जीवाणू आणि रसायनांमुळे होणाऱ्या बदलांबाबत अधिकाधिक दखल घेतली जात असल्याचे , जॉन एफ क्रॅन यांनी सांगितले . हा अभ्यास जर्नल ऑफ सायकोलॉजी या नियतकालिकात प्रसिद्ध करण्यात आला आहे . एससीएफएबाबत अद्याप कमी माहिती मिळाली असून याचा अधिक अभ्यास करणे आवश्यक असल्याचे क्रॅन यांनी सांगितले .


बोलिव्हियाची २ - ० अशी मात ; ब्राझीलचा पॅराग्वेवर शानदार विजय लिओनेल मेस्सीच्या अनुपस्थितीचा विश्वचषक पात्रता फुटबॉल स्पध्रेत अर्जेटिनाला फटका बसला . बोलिव्हियाने २ - ० अशा फरकाने त्यांना आरामात पराभूत करण्याची किमया साधली आहे . याचप्रमाणे फुटबॉल म्हणजे श्वासच मानणाऱ्या ब्राझीलने पॅराग्वे संघावर ३ - ० अशी मात करीत आपले विश्वचषकातील स्थान निश्चित करण्याच्या दिशेने आश्वासक पाऊल ठेवले आहे . पॅराग्वेविरुद्धच्या सामन्यात फिलीप कुटिन्होने ३४व्या मिनिटाला ब्राझीलचा पहिला गोल नोंदवला . नेयमारला ५३व्या मिनिटाला पेनल्टी किकद्वारे गोल करण्याची संधी लाभली होती , मात्र त्याने मारलेला फटका पॅराग्वेचा गोलरक्षक अँन्थोनी सिल्व्हाने रोखला . अखेर सामन्याच्या ६४व्या मिनिटाला नेयमारने संघाचा दुसरा गोल नोंदवला . याचप्रमाणे ८५व्या मिनिटाला मार्सिलोने तिसरा गोल करीत ब्राझीलच्या मुख्य फेरीच्या आशा उंचावल्या . पात्रता फेरीत ब्राझीलचा हा सलग आठवा विजय आहे . त्यांनी साखळी गटात ३३ गुणांसह आघाडी राखली आहे . या गटात अद्याप चार सामने बाकी आहेत . मेस्सी नसला की अर्जेटिनाचा संघ कमकुवत होतो , याचा प्रत्यय बोलिव्हियाविरुद्धच्या सामन्यात पाहावयास मिळाला . चिलीविरुद्धच्या सामन्यात सहायक पंचांना अपशब्द उच्चारल्याबद्दल मेस्सीवर चार सामन्यांची बंदी घालण्यात आली आहे . विश्वचषकाच्या मुख्य फेरीत पात्र होण्यासाठी महत्त्वाचे सामने चालू असतानाच अर्जेटिनाला मेस्सीची उणीव तीव्रतेने भासणार आहे . त्याचा पुरेपूर फायदा बोलिव्हियाला मिळाला . तीन गुण मिळवण्याच्या प्रतीक्षेत असलेल्या बोलिव्हियाने प्रारंभापासूनच आक्रमक पवित्रा घेतला . सामन्याच्या ३१व्या मिनिटाला त्यांच्या ज्युआन कालरेस आर्सेने पाब्लो एस्कोबारच्या पासवर सुरेख गोल केला . उत्तरार्धाच्या सुरुवातीला ५३व्या मिनिटाला मार्सेलो मार्टिन्सने आणखी एक गोल करीत बोलिव्हियाला २ - ० अशी आघाडी मिळवून दिली . अन्य लढतीत चिलीने व्हेनेझुएलावर ३ - १ अशी मात करीत साखळी गटात चौथ्या क्रमांकावर झेप घेतली आहे . अॅलेक्सी सँचेझने चिली संघाचा पहिला गोल नोंदवला . त्यानंतर एस्तेबान पॅरीदीसने दोन गोल करीत चिलीची बाजू बळकट केली . व्हेनेझुएलाचा एकमेव गोल सालोमन रोन्दोनने केला . कोलंबियाने इक्वेडोरचा २ - ० असा पराभव करीत आव्हान राखले . त्यांच्याकडून जेम्स रॉड्रिग्जने पहिला गोल केला . त्याचा सहकारी जुआन क्वाद्रोदो याने रॉड्रिग्जच्या पासवर संघाचा दुसरा गोल नोंदवला .


फेसबुक आणि व्हॉटसअॅपबरोबरच सध्या इन्साग्राम वापरणाऱ्यांच्या प्रमाणात वाढ झाली आहे . कधी स्टेटस अपडेट करण्यासाठी तर कधी फोटो आणि व्हिडिओ अपलोड करण्यासाठी या सोशल मीडिया अॅप्लिकेशनचा वापर होताना दिसतो . सध्या दिवसागणिक तंत्रज्ञानात बदल होत आहेत . त्यामुळे सगळीच अॅप्लिकेशन्स आपल्या युजर्सचा वापर जास्तीत जास्त सोयीचा व्हावा यासाठी प्रयत्न करत आहेत . इन्स्टाग्रामने नुकतेच एक नवीन फिचर लाँच केले असून व्हॉट्सअॅपप्रमाणे आता इंस्टाग्रामवरही तुमचे लास्ट सीन दिसणार आहे . अँड्रॉईड आणि आयफोन या दोन्ही सिस्टीमसाठी लवकरच हे फिचर लाँच होणार आहे . इन्स्टाग्रामतर्फे हे नवीन अपडेट आणण्यात आले असून हे फिचर तुम्हाला न्यूज फीडमध्ये दिसणार नाही . त्यासाठी तुम्हाला इंस्टाग्राम मेसेजिंग सेक्शनमध्ये जावे लागेल . याआधी फेसबुक आणि व्हॉट्सअॅपवर लास्ट सीन किंवा लास्ट अॅक्टिव्ह हे फिचर होते . पण आता इंस्टाग्रामनेही नव्याने हे फिचर आपल्या युजर्सना उपलब्ध करुन दिले आहे . ज्याप्रमाणे आपण व्हॉटसअॅपवर लास्ट सीन दिसू नये म्हणून सेटींग करु शकतो , त्याचप्रमाणे इथेही आपल्याला ते सेटींग करता येऊ शकेल . इंस्टाग्राममध्ये लास्ट सीन हे फिचर तुम्हाला Show Activity Status नावाने मिळेल . आपल्या इच्छेनुसार ते डी - अॅक्टीव्हेट करता येईल . पण तुम्ही जर तुमचे अॅक्टिव्हिटी स्टेटस ऑफ केले तर तुम्हाला दुसऱ्या कोणाचेही अॅक्टिव्हिटी स्टेटस दिसणार नाही .


पुण्यात सिंचन विभागामार्फत पवना नदीतून गहुंजे स्टेडियमला होणाऱ्या पाण्याचा पुरवठा बुधवारी ( ता . १८ ) मुंबई उच्च न्यायालयाने रोखला . आयपीएलच्या सामन्यांसाठी राज्य सरकारने महाराष्ट्र क्रिकेट असोसिएशनला पाणीपुरवठा करू नये , असे स्पष्ट आदेश न्यायालयाने दिले आहेत . त्यामुळे दोन दिवसांनी होणाऱ्या सामन्यांवर पाणीसंकटाची शक्यता आहे . लोकसत्ता मूव्हमेंट या सामाजिक संस्थेने केलेल्या जनहित याचिकेवर बुधवारी न्या . अभय ओक आणि न्या . रियाझ छागला यांच्या खंडपीठापुढे सुनावणी झाली . राज्यात दुष्काळी परिस्थिती असताना आयपीएल क्रिकेट सामन्यांसाठी स्टेडियमना पाणीपुरवठा केला जातो , अशी तक्रार याचिकादारांनी केली आहे . तमिळनाडूत निर्माण झालेल्या कावेरी वादामुळे तेथील सामने पुण्यात होणार आहेत . या पार्श्वभूमीवर , या सामन्यांसाठी पाण्याचा पुरवठा महाराष्ट्र क्रिकेट असोसिएशन कशाप्रकारे करणार आहे , अशी विचारणा न्यायालयाने केली होती . असोसिएशनच्या वतीने याबाबत खुलासा करण्यात आला . रेनवॉटर हार्वेस्टिंगमार्फत सध्या सुमारे ३२ दिवस पुरेल एवढा पाणीसाठा असोसिएशनकडे आहे . तसेच पवना नदीतूनही पाणीपुरवठा करण्याचा करार राज्य सरकारसोबत करण्यात आला आहे . सुमारे अडीच लाख लिटर पाण्याचा पुरवठा करण्यात येतो . या कराराचा तपशील बुधवारी न्यायालयात दाखल करण्यात आला .


आमिर खान आणि त्याच्या लोकप्रियतेचं वादळ थेट चीनमध्येही पोहोचलं आहे . कारण , ‘दंगल’ या चित्रपटाला चीनमध्ये दणदणीत प्रतिसाद मिळाल्यानंतर आता आमिरच्या ‘सिक्रेट सुपरस्टार’ या चित्रपटाला चीनी प्रेक्षकांनी चांगलाच प्रतिसाद दिला आहे . ‘दंगल गर्ल’ झायरा वसिम हिची मुख्य भूमिका असणाऱ्या ‘सिक्रेट सुपरस्टार’च्या कथानकाची अनेकांनीच प्रशंसा केली होती . चित्रपटाच्या कथानकासोबतच झायराने साकारलेल्या भूमिकेनेही प्रेक्षक आणि समीक्षकांची मनं जिंकली होती . असा हा चित्रपट आता आंतरराष्ट्रीय पातळीवरही आपला ठसा उमटवताना दिसतोय . आंतरराष्ट्रीय पातळीवर या चित्रपटाने गेल्या आठवड्याअखेर अवघ्या तीन दिवसांमध्ये २ . ७२ कोटी डॉलर इतकी कमाई केली . हे आकडे साधारण १७४ . १० कोटी रुपयांच्या घरात पोहोचतात . ‘सिक्रेट सुपरस्टार’ने भारतातही इतकी कमाई केली नसून चीनमध्ये या चित्रपटाची कामगिरी पाहून समीक्षकांनीही त्याची प्रशंसा केली आहे . भारतात ‘सिक्रेट सुपरस्टार’ने आतापर्यंत ८३ कोटींची काई केली . तर डिसेंबर महिन्याच्या शेवटच्या आठवड्यात प्रदर्शित झालेल्या सलमानच्या ‘टायगर जिंदा है’ या चित्रपटाने पहिल्या पाच दिवसांमध्ये १७२ कोटींची कमाई केली होती . पण , हे सर्व आकडे मागे टाकत आणि सलमानच्या ‘टायगर…’च्या डरकाळीवर मात करत ‘सिक्रेट सुपरस्टार’ने घेतलेली ही उसळी लक्षवेधी ठरतेय . वाचा : पुन्हा चरित्रपटांची लाट ! चित्रपट व्यापार विश्लेषक तरण आदर्श यांनी यासंबंधीचे ट्विट करत ‘सिक्रेट सुपरस्टार’च्या कमाईचे आकडे उघड केले . त्यांनी केलेले ट्विट पाहता आमिरच्या लोकप्रियतेचा या चित्रपटाला फायदा झाला असे म्हणायला हरकत नाही . चीनमध्ये चित्रपट प्रदर्शित करण्यासाठी काही अटींचे पालन करावे लागते . संस्कृती आणि इतर काही गोष्टींशी साधर्म्य असणारे चित्रपटच चीनमध्ये प्रदर्शित केले जातात . आमिरचे चित्रपटही अगदी त्याच पठडीतील असल्यामुळे त्यांना चीनी प्रेक्षकांची निर्विवाद पसंती मिळते .


पुन्हा पाच वेगवेगळ्या विषयांवरच्या चित्रपटांची पर्वणी आज प्रेक्षकांना मिळाली आहे . हिंदीत हंसल मेहता दिग्दर्शित ‘सिमरन’ हा सत्यघटनेवरचा चित्रपट प्रदर्शित झाला आहे . तर त्याच तोडीचा ‘लखनौ सेंट्रल’ हा रणजित तिवारी दिग्दर्शित चित्रपटही थोडी हटके कथा सांगणारा चित्रपट आहे . मराठीत गावागावांतून शाळा टिकवताना येणाऱ्या अडचणींवर बोट ठेवणारा ‘उबुंटू’ हा पुष्कर श्रोत्रीचे पहिलेच दिग्दर्शन असणारा चित्रपट प्रदर्शित झाला आहे . ‘विठ्ठला शप्पथ’ हा चंद्रकांत पवार दिग्दर्शित मराठी चित्रपटही या वेळी प्रदर्शित झाला असून ‘अमेरिकन असॅसिन’ हा टिपिकल हॉलीवूड अॅक्शनपटही प्रदर्शित झाला आहे . लखनौ सेंट्रल ‘प्लान कुछ और है’ असे घोषवाक्य घेऊन आलेला हा चित्रपट तुरुंगातून सुटकेसाठी प्लॅन करणाऱ्या कैद्यांची कुठली तरी गोष्ट सांगणारा असेल , अशी भावना निर्माण करतो . प्रत्यक्षात चित्रपटात सुटकेचे प्लॅन आखले गेले असतीलही पण याची कथा थोडी वेगळीही आहे . कै द्यांच्या म्युझिकल बँडची गोष्ट यात पाहायला मिळणार आहे . फरहान अख्तरची चित्रपटात मध्यवर्ती भूमिका आहे . त्याच्या जोडीला राजेश शर्मा , दीपक दोब्रियाल , इनामुल हक , गिप्पी गरेवाल , रोनित रॉय , रवी किशन , मनोज तिवारी आणि डायना पेंटी अशी तगडी कलाकारांची फौज असल्याने निखिल अडवाणीची निर्मिती असलेला हा चित्रपट नक्कीच लक्ष वेधून घेणारा आहे . सिमरन दिग्दर्शक हंसल मेहता आणि कंगना राणावत ही जोडी या चित्रपटाच्या निमित्ताने एकत्र आली आहे . चंदिगडमध्ये जन्मलेल्या आणि नंतर आईवडिलांसोबत कॅलिफोर्नियामध्ये स्थायिक झालेल्या संदीप कौर या तरुणीच्या वास्तव कथेवर हा चित्रपट बेतलेला आहे . जुगाराचे व्यसन लागलेली ही तरुणी अखेर पोलिसांच्या जाळ्यात सापडली . सर्वसामान्य तरुणी ते जुगाराच्या विळख्यात सापडलेली तरुणी असा प्रवास ‘सिमरन’मध्ये पाहायला मिळणार आहे . कंगनाबरोबर निर्माता - अभिनेता सोहम शाहची चित्रपटात महत्त्वाची भूमिका आहे . उबुंटू ‘उबुंटू’ हे नाव गोंधळात टाकणारे आहे . या नावाची ऑपरेटिंग सिस्टीम असली तरी त्याचा चित्रपटाशी संबंध नाही . उबुंटूचा अर्थ इथे चित्रपट पाहूनच उलगडलेला बरा . पण या चित्रपटाच्या निमित्ताने पुन्हा गावातील शाळा , या शाळांमधून शिक्षण घेण्यासाठी उत्सुक असलेली पण शिक्षणाचे महत्त्व अजूनही लक्षात न घेणाऱ्या आईवडिलांमुळे शिक्षणापासून वंचित राहणारी मुले असे काहीसे परिचित तरीही दृष्टीआड असणारे विश्व पाहायला मिळणार आहे . अभिनेता पुष्कर श्रोत्रीने या चित्रपटात केवळ दिग्दर्शनाची जबाबदारी सांभाळली आहे असे नाही . तर कथा - पटकथा , संवाद लेखक , निर्माता अशा वेगवेगळ्या आघाडय़ा त्याने सांभाळल्या आहेत . शशांक शेंडे , उमेश जगताप , सारंग साठय़े यांच्यासारख्या अनुभवी कलाकारांबरोबर भाग्यश्री सकपाळ , कान्हा भावे , अथर्व पाध्ये , शुभम पवार अशी बालकलाकारांची फौज या चित्रपटात आहे . विठ्ठला शप्पथ पंढरपूरच्या विठूरायाचा महिमा , त्याच्याप्रति असणारी भक्ताची श्रद्धा पुन्हा एकदा ‘विठ्ठला शप्पथ’ या चित्रपटातून उलगडणार आहे . चंद्रकांत पवार दिग्दर्शित ‘विठ्ठला शप्पथ’ या चित्रपटात मंगेश देसाई , अनुराधा राजाध्यक्ष , उदय सबनीस , संजय खापरे , विद्याधर जोशी , अंशुमन विचारे असे नामी कलाकार आहेत . गुरुदर्शन फिल्म्स आणि पहेल प्रॉडक्शन निर्मित या चित्रपटाची कथा - पटकथा चंद्रकांत पवार यांचीच असून संगीत चिनार - महेश जोडीने दिले आहे . अमेरिकन असेसिन हॉलीवूड अॅक्शनपटांच्या साचेबद्ध चौकटीतून आलेल्या चित्रपटांमध्ये ‘अमेरिकन असेसिन’ हा आणखी एक चित्रपट आहे . १४ व्या वर्षी एका अपघातात आपल्या आईवडिलांना गमावून बसलेला मिच नावाचा तरुण , सीआयएने हेरल्यानंतर त्याच्या विचारांना मिळालेली दिशा , त्याला स्टॅनसारख्या अधिकाऱ्याकडून मिळालेले प्रशिक्षण आणि त्या दोघांनी मिळून उघडकीस आणलेला गैरव्यवहार अशी कथा असलेल्या या चित्रपटात डायलेन ओब्रायन आणि मायकेल कीटन यांच्या महत्त्वाच्या भूमिका आहेत . बॉक्सऑफिस


स्पर्धेच्या उपउपांत्यपूर्व फेरीत श्रीकांतने थायलंडच्या सुपन्यू अविहिंगसॅनन याला २१ - १२ , १५ - २१ , २४ - २२ असे पराभूत केले . श्रीकांतसाठी ही लढत अतिशय महत्वाची ठरली . पहिल्या गेममध्ये भारताच्या श्रीकांतने २१ - १५ असा विजय मिळवला . मात्र नंतरच्या गेममध्ये अविहिंगसॅनन याने पुनरागमन केले आणि त्याला १५ - २१ अशी धूळ चारली . त्यामुळे तिसरा सेट हा अटीतटीचा होणार याची चाहत्यांना खात्री होती . त्यानुसार तो गेम रंगतदार झाला . अखेर श्रीकांतने २४ - २२ अशा जागतिक क्रमवारीत सातव्या स्थानी असलेल्या श्रीकांतने डेन्मार्कच्या रासुमस जेमके याला २१ - ९ , २१ - १९ असे सलग दोन गेममध्ये पराभूत करून स्पर्धेची उपउपांत्यपूर्व फेरी गाठण्यात यश मिळवले . पहिला गेम अत्यंत सहजपणे जिंकल्यानंतर दुसऱ्या गेममध्ये अखेरच्या टप्प्यात दोन गुणांची आघाडी घेत श्रीकांतने विजयावर शिक्कामोर्तब केले . दरम्यान भारताच्या एच . एस . प्रणॉयला मात्र एकेरीत पराभव पत्करावा लागला . त्याला हॉँगकॉँगच्या का लॅँग अॅँगुस याने १६ - २१ , १२ - २१ असे सलग दोन गेममध्ये पराभूत केल्याने त्याला स्पर्धेतून बाहेर पडावे लागले .


‘संजू’ या सिनेमाची बॉक्स ऑफिसवर धूम सुरु आहे . या सिनेमाने गेल्या तीन आठवड्यात ३०० कोटींचा टप्पा पार केला आहे . अशात राष्ट्रीय स्वयंसेवक संघाने मात्र संजू सिनेमावर ताशेरे झाडले आहेत . बाहेरख्याली , अंमली पदार्थांचे सेवन करणाऱ्या संजय दत्तच्या आयुष्यावर चरित्रपट बनवून राजकुमार हिरानी यांनी काय साध्य केले असाही प्रश्न संघाच्या ‘पांचजन्य’ या मुखपत्रात विचारण्यात आला आहे . पांचजन्य या संघाच्या मुखपत्रात संजू आणि रईस या दोन्ही सिनेमांवर टीका करण्यात आली आहे . एखाद्या चारित्र्यहीन माणसाच्या किंवा गँगस्टरच्या आयुष्यावर सिनेमा काढून तुम्हाला समाजासमोर कोणता आदर्श ठेवायचा आहे ? दिग्दर्शक राजकुमार हिरानी यांनी कोणत्या उद्देशाने संजू सिनेमा तयार केला ? संजय दत्तच्या आयुष्यावर बायोपिक तयार करण्यामागे हिरानी यांचा काय हेतू होता ? संजय दत्तच्या आयुष्यातून युवा पिढी काय बोध घेऊ शकते ? त्याचा कोणता आदर्श घेण्यासारखा आहे ? असे प्रश्न संघाने उपस्थित केले आहेत . अंडरवर्ल्डवर सिनेमा तयार करण्यात आला तरीही पांचजन्य मधून प्रश्न विचारले जातात आणि त्यावर टीकाही होते . बॉलिवूडने माफिया , अंडरवर्ल्डवर सिनेमांची निर्मिती करू नये असेही संघाने म्हटले आहे . तसेच संजय दत्तबाबतही या मुखपत्रात कडाडून टीका करण्यात आली आहे . १९९३ च्या मुंबई बॉम्ब स्फोटादरम्यान कट्टरतावाद्यांना साथ दिली होती . अशा संजय दत्तवर सिनेमा का बनवला असा प्रश्नही उपस्थित करण्यात आला आहे . हिंदुस्थान टाइम्सने या संदर्भातले वृत्त दिले आहे . संजू सिनेमाचे दिग्दर्शक राजकुमार हिरानी यांच्यावर त्यांच्या पीके या सिनेमावरूनही टीका झाली होती . पीके सिनेमात हिंदू देवतांचा अपमान करण्यात आला असल्याचा आरोप हिंदुत्त्ववादी संघटनांनी केला . पांचजन्यनेही पीके सिनेमावर टीका केली होती . या सिनेमातून छुप्या पद्धतीने हिंदू धर्म , तसेच त्यातील प्रथा यांची खिल्ली उडवली होती असेही संघाने म्हटले होते . आता संजू सिनेमावरून हिरानी यांच्यावर टीका करण्यात आली आहे . या टीकेला राजकुमार हिरानी उत्तर देणार की नाही हे अद्याप स्पष्ट झालेले नाही .


गर्भवती महिला ही दोन जीवांना सांभाळत असते . त्यामुळे तिचे योग्य पद्धतीने पोषण होणे अतिशय आवश्यक असते . पोषण चांगले होण्यासाठी आहाराची अतिशय महत्त्वाची भूमिका असते . महिला गर्भवती आहे हे कळल्यापासून तिला घरातील ज्येष्ठ व्यक्तींकडून अनेक सूचना दिल्या जातात . याशिवाय सध्या इंटरनेटवरही मोठ्या प्रमाणात माहिती उपलब्ध असल्याने त्याचा आधार घेत महिला आपल्या आहाराचे नियोजन करते . पण फ्लोरिडा विद्यापीठात नुकताच करण्यात आलेल्या एका संशोधनानुसार , गर्भारपणात मासे खाल्ल्यास होणाऱ्या बाळाला अस्थमा होण्याचा धोका कमी असतो . माशांमध्ये ओमेगा ३ फॅटी अॅसिड मोठ्या प्रमाणात असते . गर्भवती महिलेने शेवटच्या तीन महिन्यांमध्ये मासे खाल्ल्यास होणाऱ्या बाळाला श्वसनाचे त्रास उद्भवत नाहीत . त्यामुळे गर्भवती महिलांना आठवड्यातून किमान २ ते ३ वेळा ठराविक मासे खायला हवेत . संशोधकांनी यासाठी ३४६ महिलांचा अभ्यास केला . त्यांना गर्भारपणाच्या शेवटच्या ३ महिन्यांच्या कालावधीत मासे खायला दिले . त्यानंतर त्यांच्या बाळाच्या प्रकृतीची तपासणी केली असता या बाळांना श्वसनाशी निगडीत त्रास कमी होत असल्याचा निष्कर्ष निघाला . ओमेगा ३ फॅटी अॅसिडची सहजासहजी निर्मिती करता येत नाही , तर सी फूडमध्ये ओमेगा ३ फॅटी अॅसिड असल्याचे या संशोधकांचे म्हणणे आहे . केवळ श्वसनासाठीच नाही तर एकूणच गर्भाच्या उत्तम वाढीसाठीही हे मासे अतिशय उपयुक्त असतात . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


चित्रपटांचे बजेट हे नेहमीच चर्चेचा विषय ठरतात . कलाकारांचे मानधन , त्याची भव्यता , चित्रीकरणासाठी निवडले जाणारे महागडे लोकेशन्स यांमुळे चित्रपटाच्या बजेटचा आकडा कोटींच्या घरात जातो . सध्याच्या घडीला दाक्षिणात्य सुपरस्टार रजनीकांत यांच्या आगामी ‘२ . ०’ चित्रपटाची चर्चा यामुळेच सुरु आहे . या चित्रपटासाठी तब्बल ४०० कोटी रुपये खर्च करण्यात आल्याचे म्हटले जातेय . पण , तुम्हाला माहितीये का , या चित्रपटाला बजेटमध्ये टक्कर देणारी एक हिंदी मालिका लवकरच सुरु होतेय . TOP 10 NEWS : ट्विंकलने केली अक्षयची पाठराखणपासून ते मनोरंजन विश्वातील इतर ठळक घडामोडी ‘२ . ०’ या चित्रपटापेक्षा महागडा प्रोजेक्ट असलेली ‘पोरस’ मालिका सोनी टीव्हीवर सुरू होणार आहे . या मालिकेवर सुमारे ५०० कोटी रुपये खर्च करण्यात आलेत . गुजरातमधील उबर गावात मालिकेचे सेट्स उभारण्यात आले आहेत . अमित सिंह आणि वैभव यादव यांनी मालिकेचे सेट्स डिझाईन केले असून , ९ एकर भागावर ११ विविध सेट्स उभे करण्यात आले आहेत . तसेच , मालिकेत बरीचशी दृश्य पाण्यातील असल्यामुळे त्याच्या चित्रीकरणासाठी थायलँड आणि बँकॉकची निवड करण्यात आली आहे . सिने‘नॉलेज’ : संगीतकार अजय - अतुल यांनी संगीतबद्ध केलेला पहिला चित्रपट कोणता ? पुरु राजावर ‘पोरस’ या मालिकेची ऐतिहासिक कथा आधारित आहे . लक्ष लालवानी , रती पांडे , मोहित अबरोल , रोहित पुरोहित आणि सुहानी धानकी हे मालिकेत प्रमुख भूमिकेत झळकतील . निर्माता सिद्धार्थ कुमार तिवारी याचा हा ‘ड्रीम प्रोजेक्ट’ असल्याचे म्हटले जातेय .


हात स्वच्छ करण्यासाठी वापरण्यात येणारी उत्पादने मुलांसाठी घातक असून , पालकांनी त्याबाबत विशेष काळजी घेण्याचा इशारा संशोधकांनी दिला आहे . अल्कोहोलवर आधारित सुगंधी द्रव्याची आकर्षित करणारी ही उत्पादने मुले गिळतात . त्याचे शरीरावर गंभीर परिणाम होत असल्याचे दिसून येतात . पोटातील वेदना , मळमळ आणि अगदी ग्लानी येण्याचीही शक्यता यामुळे निर्माण होते , असे संशोधकांनी म्हटले आहे . शरीरावर प्रतिकूल परिणाम करणाऱ्या या उत्पादनांमुळे आरोग्य बिघडू शकते , असे अमेरिकेतील ‘रोग नियंत्रण आणि काळजी’ या केंद्रातील संशोधकांनी म्हटले आहे . अल्कोहोलवर आधारित हात स्वच्छ करणारी उत्पादने मुलांसाठी घातक असून , यामुळे मुलांची श्वसनक्रिया बंद पडणे , आम्लपित्त होणे असेच ग्लानी येण्यासारखे गंभीर आजार निर्माण होऊ शकतात , असे या केंद्रातील संशोधकांनी म्हटले . अमेरिकेतील अल्कोहोलवर आधारित हात स्वच्छ करणारी उत्पादने वापरत असल्याचा ६ ते १२ वर्षांपर्यंतच्या मुलांची माहिती गोळा करण्यात आली . ही माहिती २०११ ते २०१४ या दरम्यानची होती . हात स्वच्छ करणारी अल्कोहोलवर आधारित उत्पादने लहान मुलांसाठी असुरक्षित असल्याचे या अहवालात म्हटले आहे . २०११ ते २०१४ दरम्यान जवळपास ७० हजार ६६९ हात स्वच्छ करणारी उत्पादने वापरण्यात आली . यातील ९२ टक्के म्हणजे जवळपास ६५ हजार २९३ उत्पादनांमध्ये अल्कोहोल आढळून आले . तर ५ हजार ३७६ म्हणजेच ८ टक्के उत्पादनांमध्ये अल्कोहोल आढळून आले नाही . यावर उपाय म्हणून हात स्वच्छ धुण्यासाठी इतर उत्पादनांचा वापर करण्याऐवजी पाणी किंवा साबणाचा वापर करावा . आणि पुढील आरोग्याला होणारा धोका टाळावा . यासाठी पालकांनी काळजी घेण्याची आवश्यकता आहे , असे संशोधकांनी म्हटले आहे .


विजेतेपदाची दावेदार असलेल्या कॅरोलीन वोझ्नियाकीने धडाकेबाज विजय मिळवत ऑस्ट्रेलियन खुल्या टेनिस स्पर्धेत उपांत्यपूर्व फेरी गाठली . याचप्रमाणे कार्ला सोरेझ नॅव्हेरोनेदेखील उपांत्यपूर्व फेरीत स्थान मिळवले . जागतिक क्रमवारीत दुसऱ्या स्थानावर असलेल्या वोझ्नियाकीने चौथ्या फेरीत १९व्या मानांकित मॅगडेलिना रिबारिकोवाचा ६ - ३ , ६ - ० असा दणदणीत पराभव केला . हा सामना तिने एक तास तीन मिनिटांमध्ये जिंकला . त्या तुलनेत नॅव्हेरोला इस्तोनियाच्या अॅनेट कोन्तावेटविरुद्ध विजय मिळवताना झगडावे लागले . सव्वादोन तास चाललेली ही लढत तिने ४ - ६ , ६ - ४ , ८ - ६ अशी जिंकली . पहिला सेट गमावल्यानंतर तिने सव्र्हिस व परतीचे फटके यांवर नियंत्रण मिळवत विजयश्री खेचून आणली . शेवटच्या सेटमध्ये १ - ४ अशी ती पिछाडीवर होती . मात्र तेथून तिने परतीचे आक्रमक फटके व अचूक सव्र्हिस असा खेळ करीत सामना जिंकला . बेल्जियमच्या एलिस मेटीन्सने चुरशीच्या लढतीत पेत्रा मर्टिकला ७ - ६ ( ७ - ५ ) , ७ - ५ असे पराभूत केले . या सामन्यातील दुसऱ्या सेटच्या वेळी पेत्राला पाठ व पोटातील वेदनांचा त्रास झाल्यामुळे वैद्यकीय मदत घ्यावी लागली होती . रिबारिकोवा ही खूप जिगरबाज खेळाडू आहे . मात्र तिने माझ्याविरुद्ध उगीचच आक्रमक खेळ करण्याचा प्रयत्न केला . तिचा हा प्रयत्न असफल ठरला . त्हा सामना तीन सेट्सपर्यंत होईल अशी माझी अपेक्षा होती व त्या दृष्टीने मनाची तयारी केली होती . – कॅरोलीन वोझ्नियाकी


१ . तुळशीबाग म्हणजे कोणतीही बाग नसून , स्त्रियांचं सगळ्यात आवडतं ‘shopping with bargaining destination’ आहे . २ . अलकाचा चौक म्हणजे तो कोणत्याही अलका नावाच्या बाईचा चौक नसून , त्या चौकात अलका टॉकीज आहे म्हणून त्याला अलकाचा चौक म्हणतात . ३ . F . C . College road हे खूप चुकीचं आहे . F . C . मधला C हा College साठीच आहे , उगाच परत एकदा college लावायची गरज नसते . नुसतं F . C road म्हणायचं असतं . ४ . वैशाली , वाडेश्वर , रूपाली , गुडलक , काटाकीर्रला खायला जाणार असाल तर किमान दोन तास आधी जाऊन थांबावे . त्यानंतर टेबल मिळालं की उगाचंच आपण खूपच मोठी मोहीम फत्ते केली आहे असं वाटून घेण्याची गरज नसते . ५ . सोन्या मारुती , पत्र्या मारुती म्हणजे ते मारुती सोन्याचे किंवा पत्र्याचे आहेत असं समजू नये . ६ . सिंहगडावर सिंह दिसतात का ? असं काही पण विचारू नये , इतिहास नीट वाचून यावा . ७ . बिकानेर किंवा इतर कोणत्याही ब्रँडची बाकरवडी शोधण्याची हिंमत इथे स्वप्नातसुद्धा करू नका . ८ . CPK म्हणजे CITY PRIDE KOTHRUD आणि ABC म्हणजे अप्पा बळवंत चौक . याप्रमाणे उगाच सातारा रोड , सिंहगड रोड चे शॉर्ट फॉर्म्स करत बसू नयेत . ९ . K . P म्हणजेच कोरेगाव पार्कमध्ये जर तुम्ही हँग आऊट करत असाल तर स्वतःला खूप मॉडर्न , श्रीमंत , आणि हाय स्टँडर्ड समजायचं असतं . १० . पर्वती नावाची टेकडी आहे , तिला ‘पार्वती’ असं म्हणू नये आणि हो , त्या टेकडीवरून संपूर्ण पुणं दिसतं या अपेक्षेने जाऊ नये . पूर्वी ते दिसायचं , पण आता नाही . ११ . नारायण पेठ आणि सदाशिव पेठेची गुणवैशिष्ठ्ये एकसारखी असली तरी there is a thin line of geographical differnce between these two . नारायण पेठ संपून सदाशिव पेठ कुठून सुरू होते हे पक्क्या पुणेकरांनाच समजतं . १२ . पुण्यात आलात आणि सुजाता मस्तानीची आंबा मस्तानी प्यायली नाहीत तर आयुष्य व्यर्थ गेलंय असं समजा . १३ . पुण्यात नवीन असाल तर बोहरी आळीत , रविवार पेठेत चुकून सुद्धा चारचाकी घेऊन जाऊ नये . तुम्ही इथे चालायचा प्रयत्न जरी केलात तरी खूप आहे . १४ . दारुवाला पुलावर दारू मिळत नाही , उगाच मनात खोट्या आशा बाळगून तिकडे जाऊ नये . १५ . आणि सर्वात शेवटची पण खूप महत्त्वाची गोष्ट पिंपरी , चिंचवड पुण्यात येत नाही .


बॉलिवूडचा किंग शाहरुख खान आणि अभिनेत्री आलिया भट्ट लवकरच ‘डिअर जिंदगी’ या सिनेमातून प्रेक्षकांच्या भेटीला येणार आहेत . आलिया सध्या शाहरुखसोबत काम करायला मिळालं यामुळे भलतीच खुष आहे . पण नेमकी असं काय झालं की शाहरुखने आलियाला गुडघ्यांवर बसायला सांगितले . . याच्या आधी तुम्ही अजून काही विचार कराल , तर आधीच सांगतो की , रेड चिलीज एण्टरटेनमेन्टने यूट्यूबवर सिनेमाच्या टीझरचा मेकिंग व्हिडिओ शेअर केला आहे . या व्हिडिओच्या सुरुवातीला आलिया शाहरुखला म्हणते की , ती त्याची काही मदत करु शकते का ? यावर शाहरुख तिला रागाच्या स्वरात म्हणतो की तिकडे जाऊन गुडघ्यांवर उभी रहा . आलिया त्याचे हे रुप बघून खरंच तशी बसायलाही जाते . पण त्यानंतर सगळे हसायला लागतात . तेव्हा तिला कळते की ती एक मस्करी आहे . व्हिडीओमध्ये शाहरुख आणि आलियासोबतच सिनेमाशी निगडीत इतर कलाकारही तो संपूर्ण प्रवास एन्जॉय करताना दिसत आहेत . गौरी शिंदे हिच्या दिग्दर्शनात बनलेला ‘डिअर जिंदगी’ हा सिनेमा आयुष्यातल्या उतार चढावावर भाष्य करतो . या सिनेमात शाहरुख आणि आलियासोबत अंगद बेदी आणि कुणाल कपूर यांचीही महत्त्वपूर्ण भूमिका आहे . डिअर जिंदगीमध्ये शाहरुख जहांगीर आणि आलिया कायरा या व्यक्तिरेखा साकारत आहेत . या सिनेमात शाहरुख आलियाचा गुरु दाखवण्यात आला आहे . या २५ नोव्हेंबरला हा सिनेमा संपूर्ण देशात प्रदर्शित होणार आहे . शाहरुखसोबतचा आलियाचा हा पहिला सिनेमा आहे . त्यामुळेच या सिनेमाच्या प्रदर्शनासाठी ती फार उत्सुक आहे .


अवघ्या तीन दिवसांनी सलमान खानचा ‘सुलतान’ हा यावर्षांतला बिग बजेट चित्रपट प्रदर्शित होणार आहे . मात्र दररोज या चित्रपटासंबंधी एक नविन गोष्ट प्रेक्षकोंपर्यंत पोहोचते आणि त्यांना अक्षरशः भाईच्या करामती बघून थक्क व्हायला होतं . तर सध्या ‘सुलतान’मधील वधू अनुष्का शर्माच्या छायाचित्रांबरोबरच चित्रपटाचा आणखी एक नविन प्रोमो प्रदर्शित करण्यात आला आहे . ज्यात चक्क ‘सुलतान’ने बॉलीवुडच्या बादशहाचे शाहरूख खानचे तोंडभरून कौतूक केले आहे . या नव्या प्रोमोतून त्यांच्या मैत्रीचा आणखी एक नवा अध्याय प्रेक्षकांसमोर खुला झाला आहे . शाहरूखबद्दल सलमानला असलेली आस्था त्याने कित्येक वेळा जाहीर व्यक्त केली आहे . त्याच्या दोन्ही ‘खान’ मित्रांच्या बाबतीतली त्याची प्रेमाची , रागाची कोणतीही भावना त्याने लपवून ठेवली नाही . मात्र खास चित्रपटाच्या प्रोमोजमध्ये शाहरूखचे कौतूक करण्याचा हा त्याचा पहिलाच प्रसंग आहे . या नव्या प्रोमोत सलमानने खास हरयाणवी थाटात ‘शाहरूखची टर उडवू नका’ , असा सल्ला दिला आहे . ‘शाहरूख का मजाक मत उडाओ . जब वो लडकी के आँख मे आँख डालके देखे है ना , तो अंधी लडकी भी पट जावे है . . ’ , आता त्याने या संवादातून शाहरूखची टर उडवली आहे , असा अर्थ लावला जाऊ शकतो . मात्र बॉलीवुडच्या या दोन्ही खानांची मैत्री आत्ताच्या क्षणाला इतकी पक्की आहे की सलमानच्या तोंडचा हा संवाद नक्कीच गाजणार . सलमानच्या या नव्या पराक्रमावर शाहरूखने अजून कोणतेही विधान केलेले नाही . मात्र त्याच्या या प्रोमोवर चाहत्यांच्या उडय़ा पडल्या आहेत . याआधीही जेव्हा सलमान आणि शाहरूखमध्ये भांडण सुरू होते , ते दोघेही एकमेकांशी बोलत नव्हते तेव्हाही त्याच्याविरूध्द बोलणाऱ्या चाहत्यांना सलमानने गप्प केले होते . सलमानच्या ट्विटरवर शाहरूखला शिव्या वाहणाऱ्यांची संख्या मोठी होती . त्यांना एकदा प्रेमाने सांगूनही समजत नाही हे पाहिल्यानंतर त्याने थेट त्याच्या स्टाईलमध्ये चाहत्यांना शाहरूखला वाईट न बोलण्याविषयी धमकावले होते . शाहरूखच काय आपल्या समकोलीन कोणत्याही अभिनेत्याविषयी अपशब्द खपवून घेणार नाही , अशी तंबी त्याने दिली होती . या सगळ्या पाश्र्वभूमीवर शाहरूखसाठी त्याचा ‘सुलतानी’ प्रेमाचा इजहार नक्कीच आनंददायक ठरणार आहे .


प्रो - कबड्डीच्या पाचव्या मोसमात हेलकावे खात असलेल्या जयपूर पिंक पॅंथरने तळाच्या दिल्ली दबंगची शिकार केली आणि आव्हानात नवी ऊर्जा भरली . जसवीरशिवाय खेळतानाही जयपूरने हा सामना ३६ - २५ असा जिंकला . या विजयानंतरही जयपूर अ गटात पाचव्या स्थानावर आहेत , तर दिल्लीला १२ व्या सामन्यातील सातव्या पराभवास सामोरे जावे लागले . इराणच्या मेराज शेखच्या नेतृत्वाखाली खेळणाऱ्या आणि महाराष्ट्राच्या रमेश भेंडगिरी यांचे मार्गदर्शन लाभत असलेल्या दिल्लीने आजच्या सामन्यातही नीलेश शिंदे आणि बाजीराव होडगे या बचावपटूंना पुन्हा विश्रांती दिली आणि बचावात ते कमी पडले . जयपूरने चढायांत १७ ; तर दिल्लीने १५ गुण मिळवले ; मात्र पकडींमध्ये अनुक्रमे १३ - ९ हा फरक दोन्ही संघातले अंतर स्पष्ट करणारा होता . दिल्लीची प्रमुख मदार मेराज आणि अबोफझल यांच्यावर होती ; पण तेही आज प्रभाव पाडू शकले नाहीत . जयपूरकडून जसवीरची अनुपस्थिती नितीन रावलने भरून काढली . त्याला पवन कुमारने चढायांमध्ये तेवढीच मोलाची साथ दिली . पाटणाला बंगालने रोखले प्रदीप नरवालच्या आणखी एक सुपर टेन कामगिरीच्या जोरावर जोमार आगेकूच करत असलेल्या पाटणाला बंगाल वॉरियर्सने ३७ - ३७ असे बरोबरीत रोखले . पहिल्यापासून पाटणा चार पावले पुढे होते ; परंतु अखेरच्या क्षणी बाजी पलटवणाऱ्या बंगालने अखेरच्या चढाईत पाटणावर लोण दिला आणि बरोबरी साधली . पाटणाकडून अर्थातच प्रदीप नरवाल आणि मोनू गोयत यांचा खेळ उल्लेखनीय झाला . बंगालकडून मनिंदर सिंग सामन्यात सर्वाधिक १५ गुण मिळविले . त्याला दीपक नरवालने १० गुणांची साथ दिली .


सध्या बॉलिवूड कलाकारांमध्ये लग्नाचे वारे वाहत असल्याचे पाहायला मिळत आहे . काही कलाकार मंडळी गुपचूप लग्न करण्याच्या तयारीतही असल्याचे म्हटले जातेय . या सर्व लग्नाच्या चर्चांमध्ये एक नाव नेहमीच समोर येते ते म्हणजे अभिनेता सलमान खानचे . सलमान लग्न कधी करणार हाच प्रश्न सध्या अनेकांच्या मनात घर करतोय . ऐश्वर्यापासून कतरिनापर्यंत विविध अभिनेत्रींशी त्याचं नाव जोडले गेले . पण , आतातरी त्याने संसार थाटावा अशीच असंख्य चाहत्यांची अपेक्षा आहे . पण , अभिनेत्री राणी मुखर्जी मात्र याला अपवाद ठरतेय . सलमानने लग्न करावे अशी राणीची मुळीच इच्छा नाही . किंबहुना लग्न न करताच बाबा हो असा सल्लाच तिने सलमानला दिला आहे . ‘दस का दम’ या रिअॅलिटी शोमध्ये राणीने शाहरुख खानसोबत हजेरी लावली . त्याच्याच प्रोमोचा व्हिडिओ सध्या सोशल मीडियावर व्हायरल होत आहे . या रिअॅलिटी शोच्या एका टास्कदरम्यान सलमान ज्याप्रकारे लहान बाहुलीची देखभाल करत होता , ते पाहून राणीने त्याला लग्नाचा विचार सोडून तू बाबा हो असा सल्ला दिला . वाचा : सुप्रिया पिळगावकर यांची पहिली वेब सीरिज ‘होम’ स्ट्रिमिंगसाठी सज्ज सलमानने लग्न न करताच बाबा व्हावे , असे राणी खोडकरपणे म्हणाली खरं . पण , लग्नाविषयीच्या प्रश्नांनी इतरांप्रमाणेच तिनेही त्याच्या नाकी नऊ आणले . एकेकाळी ऑनस्क्रीन केमिस्ट्रीसाठी ओळखल्या जाणाऱ्या या जोडीचा तोच अंदाज आणि त्यांच्या मैत्रीच्या नात्याची निखळ बाजू पुन्हा एकदा या शोच्या निमित्ताने प्रेक्षकांना पाहायला मिळणार आहे .


दिवसभर विविध प्रकारची कामे करायची असतील तर आपल्या हातापायाचे स्नायू बळकट असणे आवश्यक असते . नमस्कारासन हात आणि पायांच्या बळकटीसाठी अतिशय उपयुक्त असे दंडस्थितीतील आसन आहे . हे आसन करताना दोन्ही हात छातीच्या खोबणीपाशी घ्यावेत . हातांची नमस्कार स्थिती करावी . श्वास घेत टाचा वर उचलत ही स्थिती करावी . काही वेळ श्वास रोखून धरावा . या दरम्यान डोळे मिटलेले असावेत . श्वास जितका रोखता येईल तितका रोखावा . नंतर श्वास सोडत आसन सोडत टाचा जमिनीला टेकवाव्यात व शेवटी हातांची नमस्कार स्थिती सोडावी . हे आसन नमस्कारासन म्हणून परिचित आहे . यामध्ये श्वास घेत आपण छाती वर उचलतो म्हणजेच छातीत पूर्णपणे श्वास भरून घेतो व थोडा वेळ रोखून मग हळूहळू श्वास सोडत आसनस्थिती सोडतो . टाचा उचलल्यामुळे पोटऱ्यांना व गुडघ्यांना चांगला व्यायाम मिळतो . खांदे , दंड बळकट होतात . हात कोपरात दुमडून आपण नमस्कार स्थिती घेतल्याने खांदे व दंड यांना योग्य तो व्यायाम मिळतो . श्वास रोखल्यामुळे व दीर्घ श्वसन केल्यामुळे हृदय मजबूत व्हायला मदत होते . हे आसन बराच वेळ टिकवता येते . डोळे मिटून या आसनाशी एकरूप व्हावे . आसन सुरुवातीला १५ सेकंद टिकवावे मग हळूहळू कालावधी वाढवता येतो . सूर्यनमस्काराच्या आसनांच्या साखळीतील हे प्रथम आसन आहे जे आपल्या शरीराला , हातापायांना बळकटी तर देतेच शिवाय शरीरसौष्ठत्व व सौंदर्य प्राप्त करून देते म्हणून हे आसन नियमित करावे . सकाळच्या कोवळ्या उन्हात स्वच्छ मनाने रोज मोकळ्या जागेत सूर्योदयाच्या वेळी सूर्यास वंदन करून हे आसन करावे . या आसनाने शरीराला एक वेगळेच सौंदर्य प्राप्त होते तसेच यामुळे शारीरिक , बौध्दिक विकास होतो . शरीराची चपळाई वाढते . आंतरेंद्रीय व स्नायू बलवान होतात . सुजाता गानू - टिकेकर , योगतज्ज्ञ


बंगळुरू कसोटीत तिसऱया दिवसाच्या अखेरीस भारतीय संघाकडे १२६ धावांची आघाडी असली तरी संघाचे चार फलंदाज तंबूत दाखल झाले आहेत . चेतेश्वर पुजारा ( नाबाद ७९ ) आणि अजिंक्य रहाणेने ( नाबाद ४० ) मैदानात जम बसवल्याने भारताचा डाव सावरण्यात मदत झाली आहे . कसोटीच्या चौथ्या दिवशी आता पुजारा आणि रहाणेच्या खेळीवर भारतीय संघाची भीस्त अवलंबून असेल . पण कसोटीच्या तिसऱया दिवशी भारतीय गोलंदाजांनी ऑस्ट्रेलियाचा पहिला डाव २७६ धावांमध्ये रोखला . भारताकडून रविंद्र जडेजाने अफलातून गोलंदाजी करत ६३ धावांमध्ये सहा विकेट्स घेतल्या . जडेजाला सुर गवसलेला असतानाही कर्णधार कोहलीने त्याच्याकडून जास्त षटकं टाकून घेतली नाहीत . यामागे कोहलीचा नेमका कोणता मानस होता ? याची चर्चा आता रंगू लागली आहे . अश्विनकडून तब्बल ४९ षटके टाकून घेण्यात आली , तर उमेश यादव आणि इशांत शर्मा यांनी प्रत्येकी २४ आणि २७ षटके टाकली . या तिनही गोलंदाजांनी मिळून फक्त चार विकेट्स घेतल्या . दुसरीकडे रविंद्र जडेजाकडून कोहलीने फक्त २१ . ४ षटकं टाकून घेतली . यात जडेजाने केवळ ६३ धावा देऊन एकट्यानेच ६ विकेट्स घेतल्या . त्यामुळे कोहलीने जडेजा चांगल्या फॉर्मात असताना त्याच्याकडून जास्तीत जास्त षटके टाकून घेण्याची गरज होती . कदाचित ऑस्ट्रेलियाचा संघ स्वस्तात बाद झाला असता , असे सांगितले जात आहे . नियोजनबद्ध गोलंदाजी केली नसल्याने भारतीय संघाला मार खावा लागत असल्याचे आता सांगितले जात आहे . जडेजाने याआधी इंग्लंडविरुद्धच्या कसोटीत ४८ धावा देऊन ७ विकेट्स घेण्याची आपल्या सर्वोत्तम कामगिरीची नोंद केली होती . जडेजाने ऑस्ट्रेलियाविरुद्ध आज घेतलेल्या विकेट्समध्ये तीन डावखुऱया फलंदाजांचा समावेश आहे . सहसा एका डावखुऱया फिरकीपटूला डावखुऱया फलंदाजाची विकेट मिळवणे कठीण काम असते , मात्र यावेळी जडेजाने तीन डावखुऱया फलंदाजांना बाद केले होते . त्यामुळे जडेजा नक्कीच चांगल्या फॉर्मात होता , तरीही त्याच्याकडून सर्वात कमी षटके टाकून घेण्यात आल्याने कोहलीच्या नेतृत्त्वावर आता प्रश्नचिन्ह निर्माण होण्यास सुरूवात झाली आहे . जागतिक क्रमवारीतील अव्वल मानांकित गोलंदाज अश्विनने सर्वाधिक षटके टाकली असली तरी त्याला केवळ दोन विकेट्स मिळाल्या . कसोटीच्या तिसऱया दिवशी देखील कोहलीने जडेजाला अश्विननंतरच गोलंदाजीची संधी दिली . जडेजाने रेनशॉ , स्मिथ , मॅथ्यू वेड , लियॉन आणि जोश हेजलवूड यांच्या विकेट्स घेतल्या . जडेजाने कसोटीच्या तिसऱया दिवशी सर्वात पहिले मॅथ्यू वेडला पायचीत केले , तर पुढच्याच चेंडूवर जडेजाने नॅथन लियॉनला चालते केले . नॅथची विकेट त्याची पाचवी विकेट ठरली . त्यानंतर पुढच्याच षटकात जडेजाने हेजलवूडला बाद करून सहावी विकेट घेतली . त्यामुळे कोहलीने याआधीच जडेजाकडून जास्तीत जास्त षटके करून घेतली असती ऑस्ट्रेलियाला आणखी कमी धावांत रोखता आले असते , असे सांगितले जात आहे .


ल्युसाने ( स्वित्झर्लंड ) - आंतरराष्ट्रीय हॉकी महासंघाने ( एफआयएच ) नव्या वर्षात नवे पाऊल उचलले असून , विश्वकरंडक हॉकी स्पर्धेसह सर्व आंतरराष्ट्रीय सामन्यांमध्ये आमूलाग्र बदल करण्याचा निर्णय घेतला . " एफआयएच ' च्या कार्यकारी समितीच्या बैठकीत या बदलांना मान्यता देण्यात आली असून , हे बदल सर्व स्तरावर नव्या वर्षापासून अमलात येणार आहेत . असे आहेत बदल नव्या नियमानुसार 2018 पासून होणारी विश्वकरंडक हॉकी स्पर्धा 16 संघांची असेल . त्यांना चार गटांत विभागण्यात येईल आणि गटातील विजेते संघ उपांत्यपूर्व फेरीसाठी पात्र ठरतील . त्याचवेळी गटातील अखेरच्या क्रमांकावरील संघ वगळला जाईल . प्रत्येक गटातील दुसऱ्या आणि तिसऱ्या क्रमांकावरील संघात सामने होऊन विजेते संघ उपांत्यपूर्व फेरीसाठी पात्र ठरतील . या सामन्यांना " क्रसओव्हर ' असे मानले जाईल . या सामन्यातील पराभूत आणि उपांत्यपूर्व फेरीतील पराभूत संघांना वगळले जाईल . ही स्पर्धा सोळा दिवसांची असेल . त्याचबरोबर मान्य करण्यात आलेल्या हॉकी नियमात वेळेचाही समावेश करण्यात आला आहे . त्यानुसार 1 जानेवारी 2017 पासून सर्व स्तरातील हॉकी सामने चार सत्रातच खेळविण्यात येतील . यातील प्रत्येक सत्र पंधरा मिनिटांचे करण्यात आले आहे .


क्रिकेटची पंढरी असेलल्या लॉर्ड्सवर भारत आणि यजमान इंग्लंड यांच्यामध्ये दुसऱ्या कसोटीच्या पहिल्याच दिवशी पावसाने हजेरी लावली . त्यामुळे क्रिकेटपटूंबरोबरच चाहत्यांचीही निराशा झाल्याचं पाहायला मिळालं होतं . मात्र याच पावसाच्या निमित्ताने क्रिकेट आणि बॉलिवूड विश्वातील दोन दिग्गज व्यक्तींची भेट झाल्याचं पाहायला मिळालं . भारत - इंग्लंड यांचा सामना पाहण्यासाठी आणि भारताला प्रोत्साहन देण्यासाठी बॉलिवूड अभिनेता रणवीर सिंहने लॉर्ड्सच्या मैदानावर हजेरी लावली होती . मात्र ऐनवेळी आलेल्या पावसामुळे रणवीरला हा सामना पाहता आला नाही . त्यामुळे रणवीरच्या नशिबात सामना पाहणं नसलं तरी मास्टरब्लास्टर सचिन तेंडूलकर याची भेट घेणं होतं . त्यानुसार या ठिकाणी रणवीर आणि सचिन यांची भेट झाली . या भेटीचे काही फोटोही सोशल मीडियावर व्हायरल झाले आहेत . रणवीरने या मैदानावरील दोन फोटो शेअर केले असून एका फोटोमध्ये तो एकटाच दिसून येत आहे . तर दुसऱ्या फोटोमध्ये त्याच्याबरोबर सचिन तेंडूलकर आणि चित्रपट दिग्दर्शक कबीर खान दिसून येत आहे . रणवीरप्रमाणेच कबीरनेही काही फोटो शेअर केले असून त्याला साजेसं कॅप्शन दिलं आहे . सचिन ज्यावेळी ९ वर्षांचा होता त्यावेळी म्हणजे १९८३मध्ये कपिल देव यांनी सामना जिंकून वर्ल्ड कप उचलला होता . त्यावेळी हा विश्वकप पाहून सचिन प्रोत्साहित झाला आणि त्याने देशासाठी स्वतःला झोकून दिलं , असं कबीर यांनी म्हटलं आहे .


पोर्ट ऑफ स्पेन ( त्रिनिदाद ) - सलामीचा फलंदाज अजिंक्य रहाणेचे दमदार शतक आणि शिखर धवन , विराट कोहली यांच्या अर्धशतकी खेळीच्या जोरावर भारताने दुसऱ्या एकदिवसीय सामन्यात विंडीजचा 105 धावांनी सहज पराभव केला . या विजयामुळे भारताने पाच सामन्यांच्या मालिकेत 1 - 0 अशी आघाडी घेतली आहे . पावसामुळे उशीरा सुरू झालेल्या सामन्यात भारताने सुरवातीला फलंदाजी करताना 43 षटकांत 5 बाद 310 धावा केल्या . पावसामुळे सामना 43 षटकांचा खेळविण्यात आला . युवराज सिंगला पुन्हा एकदा अपयश आले . रहाणेने 104 चेंडूत 10 चौकार आणि 2 षटकारांसह 103 धावा केल्या . तर , धवनने आपला फॉर्म कायम ठेवताना 63 धावा केल्या . कोहलीनेही 66 चेंडूत 87 धावा केल्या . भारताने विंडीजसमोर 43 षटकांत 311 धावांचे आव्हान ठेवले या आव्हानासमोर विंडीजची सुरवात खराब झआली . भुवनेश्वर कुमारने पॉवेलला पहिल्याच षटकात भोपळाही न फोडता बाद केले . त्यापाठोपाठ मोहम्मदही भुवनेश्वरचा शिकार ठरला . यष्टीरक्षक होपने मधल्या फळीतील फलंदाजांच्या मदतीने संघर्ष करण्याचा प्रयत्न केला . मात्र , विंडीजला 43 षटकांत 205 धावांपर्यंतच मजल मारता आली . चायनामन गोलंदाज कुलदीप यादवने तीन बळी घेतले . संक्षिप्त धावफलक - भारत 43 षटकांत 5 बाद 310 ( अजिंक्य रहाणे 103 , विराट कोहली 87 , शिखर धवन 63 ) विजयी वि . विंडीज 43 षटकांत 6 बाद 205 ( शाय होप 81 , भुवनेश्वर कुमार 2 - 9 , कुलदीप यादव 3 - 50 )


२०१६ हे वर्ष मराठी चित्रपटसृष्टीसाठी फार महत्त्वाचे वर्ष ठरले . विविध धाटणीच्या मराठी चित्रपटांनी प्रेक्षकांची दाद मिळवली . पण , त्यातही एका चित्रपटाने प्रेक्षकांच्या मनावर विशेष छाप सोडली . तो चित्रपट म्हणजे नागराज मंजुळे दिग्दर्शित ‘सैराट’ . या चित्रपटाच्या निमित्ताने बरेच कलाकार प्रेक्षकांच्या भेटीला आले आणि त्यांच्या मनात कायमचे घर करुन राहिले . सैराट चित्रपटातली प्रत्येक व्यक्तिरेखा प्रेक्षकांच्या आजही स्मरणात आहे . आर्ची , परश्यासोबतच या चित्रपटात विशेष लक्ष वेधले होते ते म्हणजे परश्याच्या जिवलग मित्रांनी . ‘सल्या’ आणि ‘लंगड्या’ म्हणजेच अरबाज शेख आणि तानाजी गालगुंडे यांनीही प्रेक्षकांची मनं जिंकली होती . चित्रपटाला मिळालेल्या लोकप्रियतेने हुरळून न जाता हे सर्वच कलाकार त्यांच्या नेहमीच्या आयुष्यात पुन्हा रुळले , किंबहुना नव्याने भविष्याच्या तयारीला लागले असेच म्हणावे लागेल . ‘सैराट’ चित्रपटातील ‘सल्या’ सध्या बारावी इयत्तेत आहे . नुकत्याच सुरु झालेल्या बारावी परीक्षेचा पेपर त्याने दिला . गेल्या वर्षी करमाळा तालुक्यात चित्रित झालेला व मराठी सिने जगतात कोटींच्या कोटी उड्डाने पार करणाऱ्या नागराज मंजुळे दिग्दर्शित ‘सैराट’ चित्रपटात नायक ‘परशा’चा मित्र सहकलाकार ‘सल्या’ म्हणजेच अरबाज शेख करमाळा तालुक्यातील जेऊर येथील भारत कनिष्ठ महाविद्यालयात बारावीच्या वर्गात कला शाखेत शिक्षण घेत आहे . बारावीच्या महत्त्वाच्या अशा बोर्डाच्या परिक्षांना नुकतीच सुरुवात झाल्यामुळे ‘सल्या’ने सुद्धा जेऊरच्या भारत महाविद्यालयाच्या केंद्रात परीक्षा दिली . ‘बारावी परीक्षा पास होणे जीवनात महत्वाचे असून परीक्षेपूर्वी मी चांगला अभ्यास केला आहे . मी बारावीनंत्तर नाट्य , चित्रपट कलेचे शिक्षण घेणार आहे’ , असे सल्या उर्फ अरबाज शेख याने सांगितले आहे . ‘सैराट’ चित्रपट प्रदर्शित होऊन वर्ष होत आले तरी ही या चित्रपटाची लोकप्रियता व कलाकारांचा अभिनय आजही प्रेक्षकांच्या तितकाच लक्षात आहे . सैराट चित्रपटाचे चित्रिकरण करमाळा , केम , कंदर , शेलगाव , देवळाली , श्रीदेवीचामाळ या भागात झाले होते . चित्रिकरण झालेल्या या स्थळांना आजही राज्यभरातील प्रेक्षक भेट देऊन पर्यटनाचा आनंद घेत आहेत . जगभरातील प्रेक्षकांना याड लावणारा हा चित्रपट कन्नड भाषेतही लवकरच प्रेक्षकांच्या भेटीला येणार आहे . सध्या कन्नड ‘सैराट’ची म्हणजेच ‘मनसु मल्लिगे’ या चित्रपटाची गाणी चर्चेत आहेत .


माणसात प्रादूर्भाव होणारे इबोला , झिका व एचआयव्ही या रोगांच्या विषाणूंचे निदान आता मानवी मूत्राच्या तपासणीतून शक्य होणार आहे . या पद्धतीत वापरण्यास सोयीची अशी एक पट्टी ( चिप ) तयार केली जाणार असून त्यात इबोला , एड्स व झिका या रोगांचे विषाणू ओळखता येतील , असे ऑस्टिनच्या टेक्सास विद्यापीठाचे जेफ्री डिक यांनी सांगितले . अजून ही चाचणी विकसित करता आलेली नसली तरी त्या दिशेने योग्य प्रकारे काम चालू आहे असे ते म्हणाले . नव्या पद्धतीत एकाच प्रकारचा विषाणू अनेक रोगाचे विषाणू असतील तरी वेगळा ओळखता येतो . दुसऱ्या विषाणूंचे नकारात्मक गुण बाजूला ठेवून चाचणी केली जाते त्यामुळे त्यात विशिष्ट विषाणू ओळखण्याची क्षमता आहे . जैविक नमुन्यातील विषाणू ओळखण्यासाठी इतरही काही मार्ग आहेत . एक म्हणजे विषाणू ओळखण्यासाठी नमुन्यात त्यांची संख्या जास्त असावी लागते , त्यातही नमुन्याची शुद्धता ही आवश्यक असते . ही चाचणी व्यक्ती किंवा प्राणी यांच्यात वापरता येते . ही चाचणी नागिणीच्या म्युरिन सायटोमेगॅलोव्हायरस या विषाणूवर उपयुक्तठरली आहे . विषाणू ओळखण्यासाठी मानवी पेशीपेक्षा बारीक वायरचा इलेक्ट्रोड उंदराच्या मूत्रात लावण्यात आला , त्यानंतर त्या मूत्रात काही वितंचके व विषाणूला नैसर्गिक चिकटणारी प्रतिपिंड मिसळण्यात आली , जेव्हा तिन्ही एकत्र आले तेव्हा विजेच्या प्रवाहात काही तरी चमकून गेल्यासारखे दिसले . या नव्या पद्धतीत आणखी अनेक सुधारणा आवश्यक आहेत . इलेक्ट्रोड काही वेळा कालांतराने कमी संवेदनशील बनतात , कारण अनेक संयुगे त्याला चिकटत असतात , त्यामुळे विषाणू तेथे जाऊन चिकटण्यास फार कमी पृष्ठभाग मिळतो . त्यामुळे ही प्रक्रिया अधिक आटोपशीर उपकरणात करणे आवश्यक असून नेहमीच्या स्थितीत हा प्रयोग करणे शक्य झाले पाहिजे , असे मत वैज्ञानिकांनी व्यक्तकेले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


आंबट गोड चवीची , पिवळ्या केशरी रंगाची संत्री सगळ्यांच्या आवडीची असतात . संत्र्यात भरपूर प्रमाणत ‘अ’ , ‘ब’ आणि ‘क’ जीवनसत्त्व असतं . साधारण थंडीत संत्र्यांचा हंगाम सुरू होतो . महाराष्ट्रात नागपूरमध्ये संत्र्याचं पीक मोठ्या प्रमाणात घेतलं जातं . संत्र्यापासून ज्यूस , जॅम , जेली , अत्तर , सुगंधी तेल , चूर्ण असे अनेक पदार्थ तयार केले जातात . पण फक्त खाद्यपदार्थ किंवा सौंदर्य पदार्थच नाही तर आरोग्याच्या अनेक समस्यांवर संत्रं फायदेशीर आहे . चला तर या संत्र्याचे फायदे जाणून घेऊयात . – भूक मंदावणे , पोटात गॅस होणे अशा समस्यांवर संत्र्याचा रस प्यायल्यास खूप आराम पडतो . – मळमळल्यासारखं होत असल्यास संत्र्याची साल हुंगल्यास लगेच आराम पडतो . – पचनशक्ती वाढवण्यासाठी संत्र खावे . – मलावरोधाचा त्रास होत असल्यास रात्री झोपण्यापूर्वी संत्र्याच्या फोडी पांढऱ्या सालीसकट खाव्यात , सालीतील तंतूमय पदार्थामुळे शौचास साफ होते . – संत्र्यामध्ये असणाऱ्या ‘क’जीवनसत्त्वामुळे दातांच्या अनेक समस्या दूर होतात . – थकवा , अशक्तपणा जाणवत असल्यास संत्र खावं . – हंगाम संत्री आवर्जून खावी , कारण त्वचेचे सौंदर्य सुधारण्यासाठी संत्री मदत करते . – संत्री ही थंड असतात . अति उष्णतेचा त्रास झाल्यास संत्र्याचा रस प्यावा . – संत्र्याची साल वाळवून त्यापासून चूर्ण तयार करावे . हे सूक्ष्म चूर्ण चेहऱ्यावर लावल्यास मुरुमे व पुटकुळ्या दूर होऊन त्वचा कांतीयुक्त होते . – संत्र्याच्या नियमित सेवनामुळे रोगप्रतिकारक शक्ती वाढते . पण संत्री खाताना काळजी घ्यावी , सर्दी , खोकला झाला असेल तर अति आंबट चवीचे व कच्चे संत्रे खाऊ नये , त्यामुळे खोकला अधिकच वाढू शकतो .


भारतीय संघातील वेगवान गोलंदाज भुवनेश्वरकुमार याने विवाहबद्ध होण्यासाठी ब्रेक घेतला आहे . नूपुर नागर हिच्याशी तो २३ नोव्हेंबरला लग्न करणार आहे . त्यामुळे तो नागपूरच्या दुसऱ्या कसोटीत खेळणार नाही . त्याच्याप्रमाणेच शिखर धवन याने खासगी कारणास्तव कसोटीतून माघार घेतली आहे . धवन आणि भुवी आयपीएलमध्ये सनरायझर्सकडून खेळतात . त्यांची चांगली मैत्री आहे . धवनने इन्स्टाग्रामवर भुवीची फिरकी घेणारी पोस्ट टाकली आहे . ‘जोरू का गुलाम’ असे त्याला संबोधले आहे . त्याने म्हटले आहे की , ‘लो जी , बन गया और एक जोरू का गुलाम . ’ धवनने भुवीला वैवाहिक जीवनासाठी शुभेच्छाही दिल्या आहेत . भुवी - नूपुर यांचा वाङनिश्चय चार ऑक्टोबर रोजी ग्रेटर नोएडा येथे झाला होता . त्या वेळी जवळचे मित्र आणि कुटुंबीय उपस्थित होते . दरम्यान , धवनने माघार घेतली असली तरी , त्याऐवजी बदली खेळाडूची निवड झालेली नाही . कृणालचेही लग्न दरम्यान , कृणाल पंड्या २७ डिसेंबर रोजी मुंबईतील सांताक्रूझ येथील पंचतारांकित हॉटेलमध्ये मैत्रीण पंखुडी शर्मा हिच्याशी लग्न करणार असल्याचे वृत्त आहे .


बॉल टॅम्परिंग प्रकरणात दोषी आढळल्यानंतर ऑस्ट्रेलियाच्या डेव्हिड वॉर्नरला , आयपीएलमधघ्ये सनराईजर्स हैदराबाद संघाच्या कर्णधारपदावरुनही पायउतार व्हावं लागलं . त्यामुळे वॉर्नरची संघातली जागा नेमकं कोण घेणार यावरुन अनेक चर्चांना उधाण आलं होतं . मात्र सुत्रांकडून मिळालेल्या माहितीनुसार , सनराईजर्स हैदराबाद संघाचं प्रशासन श्रीलंकेचा फलंदाज कुशल परेराला संघात समाविष्ट करुन घेणार असल्याचं समजतं आहे . अवश्य वाचा – IPl 2018 – डेव्हिड वॉर्नरचा उत्तराधिकारी ठरला , न्यूझीलंडचा केन विलियमसन हैदराबादचा कर्णधार “वॉर्नरने दिलेल्या राजीनाम्यानंतर आम्ही कुशल परेराला संघात येण्याबद्दल विचारलं आहे . वॉर्नरप्रमाणे परेराही स्फोटक फलंदाज आहे . गेल्या काही सामन्यांमधला त्याची कामगिरी ही वाखणण्याजोगी आहे . अद्यापही याबाबत कोणताही अधिकृत करार करण्यात आलेला नाहीये . मात्र येत्या काळात परेरा संघात दाखल होईल अशी आम्हाला आशा आहे . ” Cricket Age या वेबसाईटला दिलेल्या मुलाखतीत सनराईजर्स हैदराबाद संघाच्या प्रवक्त्यांनी ही माहिती दिली . अवश्य वाचा – बॉल टॅम्परिंग प्रकरणात डेव्हिड वॉर्नरकडून चूक मान्य , ट्विटरवरुन चाहत्यांसाठी जाहीर केला माफीनामा ७ एप्रिलपासून आयपीएलच्या अकराव्या हंगामाला सुरुवात होणार आहे . मुंबई इंडियन्स विरुद्ध चेन्नई सुपर किंग्ज सामन्याने अकराव्या हंगामाला सुरुवात होणार आहे . सनराईजर्स हैदराबाद संघाचा पहिला सामना ९ एप्रिलरोजी राजस्थान रॉयल्सविरुद्ध होणार आहे . त्यामुळे वॉर्नच्या अनुपस्थितीत परेरा हैदराबाद संघात दाखल होतो की नाही हे पाहणं महत्वाचं ठरणार आहे . अवश्य वाचा – वॉर्नरकडून चूक झाली पण तो वाईट माणूस नाही – केन विलियमसन


इटलीतील लेक कोमा परिसरात लग्न केलेले बॉलिवूडचे बाजीराव - मस्तानी अर्थात दीपिका पदुकोण आणि रणवीर सिंग नुकतेच मुंबईमध्ये परत आले आहेत . यानंतर त्यांचा एक व्हिडिओ व्हायरल होत आहे . या व्हिडिओमध्ये दीपिका रणवीरच्या मिशा कापताना दिसत आहे . व्हायरल होत असलेल्या हा व्हिडिओ जुन्या असून तो पुन्हा एकदा व्हायरल झाला आहे . या व्हिडिओमध्ये दीपिका रणवीरच्या मिशा कापताना दिसत आहे . मात्र रणवीर दीपिकाच्या हातातील कात्रीला पाहून काहीसा घाबरलेला दिसत आहे . दरम्यान , दीप - वीरने लग्न केल्यापासून त्यांच्याशी संबंधित प्रत्येक गोष्ट व्हायरल होत आहे . त्यातच हा व्हिडिओ व्हायरल झाला आहे . त्यामुळे तो चाहत्यांच्या पसंतीतही उतरत आहे . दीपिका आणि रणवीरचा १४ व १५ नोव्हेंबर दरम्यान इटलीत विवाहसोहळा पार पडला . . तसेच २८ नोव्हेंबरला दोघांनी मुंबई आणि बँगलोर येथे रिसेप्शनचे आयोजन केले आहे .


इंग्लंड विरुद्ध भारतामध्ये होणाऱ्या एकदिवसीय मालिकेतील पहिला सामना पुणे येथे होणार १५ जानेवारी रोजी होणार आहे . तिकिटविक्री सुरू झाल्याच्या अवघ्या १२ दिवसांमध्येच हजारो तिकिटे विकली गेल्याचे महाराष्ट्र क्रिकेट महासंघाने म्हटले आहे . १५ डिसेंबर रोजी या तिकिटांची विक्री सुरू झाली . ऑनलाइन तसेच काउंटरवरुन सुरू झालेली ही विक्री केवळ १२ दिवस चालली . पुण्यातील गहुंजे मैदानाची क्षमता ही ३७ , ४०६ इतकी आहे . तीन वर्षानंतर या ठिकाणी एकदिवसीय सामना होत असल्यामुळे इतकी तिकिटे विकली जाईल की नाही याबाबत शंकाच होती परंतु प्रेक्षकांनी दिलेल्या उदंड प्रतिसादामुळे हा कार्यक्रम यशस्वी होईल असे विश्वास आयोजकांना वाटत आहे . १३ ऑक्टोबर २०१३ मध्ये भारत विरुद्ध ऑस्ट्रेलिया हा सामना झाला होता . फक्त तिकिट विक्री होणं हीच आमच्यासाठी आनंदाची बाब नाही तर भारतीय संघ भरात आहे याचा आम्हाला अत्यानंद होत असल्याचे एमसीएचे अध्यक्ष अजय शिर्के यांनी म्हटले . खूप वर्षांच्या अंतरानंतर येथे सामना होत आहे . त्यामुळे पुणेकर या सामन्यासाठी उत्साही असल्याचे ते म्हणाले .


मुंबई : ' भारताचा संघ बलाढ्य आहे . पण आमच्याकडेही काही बलस्थाने आहेत . या दौऱ्यासाठी आम्ही कसून तयारी केली आहे . भारतासमोर कडवे आव्हान उभे करण्यास आम्ही सज्ज आहोत . या मालिकेत विराट कोहली आणि भारतीय खेळाडूंना आम्ही मैदानावरच आक्रमक प्रत्युत्तर देऊ , ' अशा शब्दांत ऑस्ट्रेलियन क्रिकेट संघाचा कर्णधार स्टीव्ह स्मिथने आज ( मंगळवार ) रणशिंग फुंकले . चार कसोटी सामन्यांच्या मालिकेसाठी ऑस्ट्रेलियाचा संघ भारतात दाखल झाला आहे . गेल्या काही महिन्यांमध्ये ऑस्ट्रेलियाला आशिया खंडात सतत पराभवाचाच सामना करावा लागत आहे . भारतामध्येही ऑस्ट्रेलियास लक्षणीय यश मिळालेले नाही . आशिया खंडात झालेल्या गेल्या नऊ कसोटींमध्ये ऑस्ट्रेलियाचा पराभवच झाला आहे . दुसरीकडे , सलग 19 कसोटींमध्ये अजिंक्य राहिलेला आणि सलग सहा मालिका जिंकलेला विराट कोहलीचा भारतीय संघ भन्नाट फॉर्ममध्ये आहे . दक्षिण आफ्रिकेकडून झालेल्या मानहानीकारक पराभवानंतर ऑस्ट्रेलियाच्या निवड समितीने कठोर निर्णय घेतले . पुनर्बांधणीच्या प्रक्रियेतून जात असलेल्या ऑस्ट्रेलिया संघात आता प्रामुख्याने नवोदित आणि तरुण खेळाडूंचा समावेश आहे . येत्या 23 फेब्रुवारीपासून या दोन संघांमध्ये कसोटी मालिका सुरू होत आहे . यापूर्वी ऑस्ट्रेलियात झालेल्या कसोटी मालिकेमध्ये दोन्ही संघांतील खेळाडूंमध्ये शाब्दिक चकमकी झाल्या होत्या . यावेळीही मैदानावर अशाच चकमकी होतील , असे संकेत स्मिथने दिले . " माझ्या मते , प्रत्येक खेळाडूची मैदानावर वावरण्याची आणि खेळण्याची स्वतःची पद्धत असते . प्रतिस्पर्ध्याने डिवचल्यानंतर काही जणांचा खेळ सुधारतो . तसे होणार असेल , तर माझ्या खेळाडूंनी मैदानावर असे वागण्यासही हरकत नाही , ' ' असे मत स्मिथने व्यक्त केले . आगामी मालिकेविषयी स्मिथ म्हणाला , " ही मालिका खडतर असणारच आहे . हे आव्हान स्वीकारण्यास आम्ही उत्सुक आहोत . आम्ही आमच्या कामगिरीत सातत्य राखले , तर मालिकाही जिंकू शकतो . भारतामध्ये फलंदाजी करताना धावा करण्याचे लक्ष्य बाळगावेच लागते ; पण बचावाच्या तंत्राचीही परीक्षा पाहिली जात असते . कारण संघ अडचणीत असतो , तेव्हा तंत्रशुद्ध फलंदाजीच मदतीस धावून येते . ' ' या मालिकेसाठी ऑस्ट्रेलियाने चार फिरकी गोलंदाजांना संघात स्थान दिले आहे . ऑस्ट्रेलियाचा संघ : स्टीव्ह स्मिथ ( कर्णधार ) , डेव्हिड वॉर्नर , ऍश्टन ऍगर , जॅक्सन बर्ड , पीटर हॅंड्सकोम्ब , जोश हेझलवूड , उस्मान ख्वाजा , नॅथन लिऑन , मिचेल मार्श , शॉन मार्श , ग्लेन मॅक्सवेल , स्टीव्ह ओकफी , मॅट रेन्शॉ , मिचेल स्टार्क , मिशेल स्वेप्सन , मॅथ्यू वेड ( यष्टिरक्षक ) .


युनिफाईड पेमेंट इंटरफेस ( युपीआय ) बाजारात दाखल झाल्यामुळे डिजिटल क्षेत्रात अधिकाधिक स्पर्धा निर्माण झाली आहे . अल्पवधीतच व्हिसा आणि मास्टरकार्डला मागे टाकत युपीआयने भारतीय बाजारपेठेमध्ये आपले वेगळे स्थान निर्माण केले आहे . तर डेबिट कार्ड आणि क्रेडिट कार्ड यांच्या व्यवहारात युपीआयने अर्धा हिस्सा काबीज केला आहे . राष्ट्रीय बँकेच्या गेल्या महिन्याच्या माहितीनुसार , डेबिड कार्ड आणि क्रेडिट कार्ड स्वॅप करून झालेल्या आर्थिक व्यवहारांमध्ये अर्धा वाटा यूपीआयचा आहे . मागील ३० वर्षांमध्ये भारतीय बाजारपेठेत मास्टरकार्डने व्यवहार वाढले होते . मात्र , गेल्या काही दिवसांमध्ये यूपीआयने भारतातील व्यवहार वाढले आहेत . भारतीय युनिफाईड पेमेंट इंटरफेस ( युपीआय ) मोबाईलवर सहजगतेने उपलबद्ध असल्यामुळे विमान तिकीटांसह इतर सेवांसाठी पैसे जमा करता येते . महत्वाचे म्हणजे यूपीआय ही एक अशी व्यवस्था आहे ज्यामुळे अनेक बँकाच्या अनेक खात्यांना एकाच मोबाइल अॅप्लिकेशनद्वारे एकत्र आणून सोयिस्कर पैसे पाठवणे , रक्कम भरणे , खरेदी एकाच ठिकाणी एकाच अॅपमध्ये उपलब्ध होते . भारतीय बँकाची नियंत्रण असलेल्या शिखर बँकेने ऑगस्ट २०१६ मध्ये भारताच्या ऑनलाईन बाजारपेठेमध्ये यूपीआय आणले . अमेरिकेतील राष्ट्रीय माहिती सर्विसच्या ( फिडेलिटी नॅशनल ) डिसेंबर २०१७मधील रिपोर्टनुसार , युपीआयमुळे रिअल टाईम पैशांचा व्यवहार होत आहे . त्यामुळे भारतामध्ये ऑनलाईन बाजरा वाढला जाईल . भविष्यात भारतीय जास्तीत जास्त याचा सजगतेने वापर करतील . फिडेलिटी नॅशनलनुसार , जगातील 40 देशांमध्ये भारताच्या युपीआय पेमेंट सिस्टीमने नवा उच्चांक गाढला आहे . सध्या ग्राहकांनी पाचव्या क्रमांकाची पसंती या व्यवहाराला दिली आहे . चीनची इंटरनेट बँकींग पेमेंट सर्व्हिस दोन क्रमांकावर आहे तर केनियाची पेमेंट बँक चौथ्या क्रमांकावर आहे . मागील ३० वर्षांमध्ये भारतीय बाजारपेठेत मास्टरकार्डने व्यवहार वाढले होते . मात्र , गेल्या काही दिवसांमध्ये यूपीआयने भारतातील व्यवहार वाढले आहेत . सध्या यूपीआयद्वारे ती सर्व कामे करता येतात जी नेटबँकिंगने करता येतात . ( पैसे पाठवणे , पैसे स्वीकारणे , रीचार्ज , बिल भरणा , तिकीट आरक्षण , खरेदी , इ . ) सध्या मोबाइल वॉलेट प्रसिद्ध असले तरी यूपीआयमधील सोपेपणा लक्षात येताच याचा वापर नजीकच्या काळात नक्कीच वाढेल आणि इतर ठिकाणी जसे की टॅक्सी , कॅब , रिक्षा अशा ठिकाणी सुद्धा यूपीआयचा वापर होईल .


आजवर ‘हॅरी पॉटर’ , ‘गॉन गर्ल’ , ‘साँग ऑफ आइस अॅण्ड फायर’ , ‘द माउसट्रॅप’ यांसारख्या अनेक गाजलेल्या कथा , कादंबऱ्यांना दृष्यमाध्यमांत उतरवून सुपरहिट चित्रपट व मालिकांची निर्मिती करण्यात आलेली आहे . आणि अशाच यशस्वी प्रयोगांची पुनरावृत्ती करण्याचा निर्णय घेतलेल्या ‘अॅमेझॉन . कॉम’ या कंपनीने ‘द लॉर्ड ऑफ द रिंग्ज’ या गाजलेल्या कथानकावर एक दूरदर्शन मालिका तयार करण्याची घोषणा केली आहे . ‘लॉर्ड ऑफ द रिंग्ज’ ही लेखक जे . आर . आर . टोल्किन यांनी तीन खंडात लिहिलेली लोकप्रिय काल्पनिक कादंबरी आहे . या कथानकावर याआधी पीटर जॅक्सन दिग्दर्शित अनुक्रमे ‘द फेलोशिप ऑफ द रिंग ( २००१ ) ’ , ‘द टू टॉवर्स ( २००२ ) ’ , ‘द रिटर्न ऑफ द किंग ( २००३ ) ’ ही चित्रपट मालिका तयार करण्यात आली होती . ३ अब्ज अमेरिकी डॉलर कमाई करणाऱ्या या चित्रपटांनी तब्बल ११ ऑस्कर पुरस्कारांवर नाव कोरले होते . आणि तोच यशस्वी फॉर्म्यूला पुन्हा एकदा आजमावण्याचा प्रयत्न अॅमेझॉनच्या वतीने करण्यात येत आहे . या मालिकेच्या दिग्दर्शनाची जबाबदारी पुन्हा एकदा पीटर जॅक्सन यांच्यावरच सोपवली जाण्याची शक्यता वर्तवली जात आहे . कंपनीचे मुख्य कार्यकारी अधिकारी जेफ बेझोस यांच्या मते ‘एचबीओ’ वाहिनीवर सुरू असलेल्या ‘गेम ऑफ थ्रोन्स’ या मालिकेने गेली अनेक र्वष प्रेक्षकांचे उत्तम प्रकारे मनोरंजन केले आहे . पण याव्यतिरिक्त अशी असंख्य लोकप्रिय कथानके आहेत ज्यांचा उत्तम वापर दूरचित्रवाणीवर करता येऊ शकतो . आणि याच हेतूने ‘लॉर्ड ऑफ द रिंग्ज’ या कथानकात अॅमेझॉनने कोटय़वधींची गुंतवणूक केली आहे .


‘ठाकरे’ हा सिनेमा शिवसेना प्रमुख बाळासाहेब ठाकरेंच्या आयुष्यावर आधारीत आहे . या सिनेमाचा ट्रेलर लाँच झाल्यावर अनेकांना खटकला तो सचिन खेडेकर यांनी बाळासाहेबांच्या व्यक्तीरेखेला दिलेला आवाज अनेकांना पसंत पडला नाही . सचिन खेडेकरांचा आवाज बाळासाहेबांना नको अशी मागणी सोशल मीडियावर आणि इतर माध्यमांद्वारे करण्यात आली . बाळासाहेब ठाकरेंचा आवाज हा भारदस्त होता . तशाच शैलीचा आवाज वापरला जावा अशी मागणी करण्यात आली . चेतन शशीतल यांचेही नाव पुढे आले . ज्यावर विचार विनिमय झाला आणि मग हा आवाज बदलण्याचा निर्णय घेण्यात आला . आज संजय राऊत यांनी बाळासाहेब ठाकरेंचा आवाज बदलणार असल्याचं सांगितलं . सध्या तीन आवाजांच्या चाचण्या सुरु आहेत . यापैकी एक आवाज आम्ही ठाकरे सिनेमासाठी निवडणार आहोत असेही राऊत यांनी स्पष्ट केले . ठाकरे सिनेमा ‘आया रे सबका बापरे , कहते है उसको ठाकरे’ हे गाणे आज लाँच करण्यात आले . वांद्रे येथील ताज लँण्ड एण्ड्समध्ये हा सोहळा पार पडला . यावेळी शिवसेना पक्षप्रमुख उद्धव ठाकरे , चित्रपटाचे निर्माते व शिवसेना खासदार संजय राऊत , युवासेना प्रमुख आदित्य ठाकरे , सौ . रश्मी ठाकरे , चित्रपटात शिवसेनाप्रमुखांची भूमिका साकारणारा अभिनेता नवाजुद्दीन सिद्दीकी , मीनाताई ठाकरेंची भूमिका साकारणारी अभिनेत्री अमृता राव , सहनिर्मात्या पूर्वशी राऊत व विधिता राऊत , दिग्दर्शक अभिजित पानसे , वर्षा राऊत , वायकॉम 18 स्टुडिओजचे अजित अंधारे , निखिल साने , कार्निवल मोशन पिक्चर्स अध्यक्ष श्रीकांत भसी यांचीही उपस्थिती होती .


जागतिक स्तरावरील अव्वल टेक कंपन्यांपैकी एक असणाऱ्या गुगलची लोकप्रिय मेसेजिंग सेवा गुगल हँगआऊट आता कोणत्याही क्षणी बंद होणार असल्याच्या चर्चांना पुन्हा उधाण आले आहे . मागील दोन - तीन दिवसांपासून यासंदर्भातील बातम्या अनेक वेबसाईटने केल्या आहेत . मात्र गुगलने यासंदर्भात कोणतीही औपचारिक माहिती दिलेली नाही . त्यामुळे गुगलची ही लोकप्रिय सेवा बंद होणार की काय याबद्दल नेटकऱ्यांमध्ये संभ्रम निर्माण झाला आहे . तरी अशाप्रकारचा कोणताही निर्णय गुगलने घेतला नसल्याची माहिती गुगल हँगआऊटचे प्रमुख स्कॉट जॉन्सन यांनी ट्विट करुन सांगितले आहे . म्हणूनच सध्या गुगल हँगआऊट बंद होण्याच्या बातम्या अफवाच आहेत असचं म्हणता येईल . हँगआऊट बंदच्या बातम्या येऊ लागल्यानंतर स्कॉटने याचसंदर्भात काही ट्विट केले आहेत . यामध्ये त्याने संबंधित बातमी अयोग्य पद्धतीने सादर केल्याचे म्हटले आहे . आपल्या ट्विटमध्ये तो म्हणतो , ‘हँगआऊट बंद करण्यासंदर्भात कोणताही निर्णय आम्ही अद्याप घेतलेले नाही . आणि तसे असल्यास संपूर्णपणे ही सेवा बंद केली जाणार नाही . सध्या गुगुल हँगआऊट वापरत असणाऱ्या युझर्सला गुगल चॅट आणि गुगल मिटींग्ससारख्या प्लॅटफॉर्मवर शिफ्ट केल्यानंतर हळहळू सध्याचे गुगल हँगआऊटची ( ज्याला क्लासिक गुगल हँगआऊट म्हटले जाते ) सेवा बंद केली जाईल . ’ यानंतरही केलेल्या काही ट्विटमध्ये त्याने अर्धवट बातम्या देणाऱ्या वेबसाईटचा समाचार घेतला आहे . या ट्विटमध्ये स्कॉट म्हणतो , ‘तुम्ही तुमच्या बातमीमध्ये हँगआऊटचा उल्लेख ‘कंपन्यांसाठी देण्यात येणारी संपूर्णपणे वेगळी सेवा’ असा केला आहे . यावरूनच तुमचा टेक बाजारासंदर्भातील आणि आमच्या प्रोडक्टबद्दलचा कमी अभ्यास दिसून येतो . आमचे प्रोडक्ट हे ग्राहक , कंपन्या , शाळा , सरकारी संस्थाही वापरतात . आणि हे केवळ गुगलबद्दल आहे असे नाही तर संपूर्ण बाजारामध्ये अशापद्धतीने काम चालते . मॅसेंजरसारखे प्रोडक्ट हे कंपन्या आणि ग्राहक दोघांसाठी असतात मग ते फेसबुक मेसेंजर असो किंवा ड्रॉपबॉक्स . तरी मी माझ्या प्रोडक्टबद्दल सांगायचे झाले तर याबद्दल तुम्ही किंवा मी काहीही बोलून फायदा नाही कारण अंतीम निर्णय ग्राहकांचा असतो . मी सध्या इतकचं सांगेल’ कंपनीचे प्रवक्ते म्हणतात नेटवरील चर्चांनतर अखेर गुगलच्या प्रवक्त्यांना एनगेज या वेबसाईटने संपर्क साधला असता त्यांनी यासंदर्भात कंपनीची बाजू मांडली . कंपनीने अद्याप हँगआऊट बंद करण्यासंदर्भात कोणतीही औपचारिक घोषणा केलेली नाही तरी असे झाल्यास युझर्सला गुगल चॅट किंवा मीटवर शिफ्ट केले जाईल . ‘आम्ही या आधीच गुगलचे क्लासिक हँगआऊटऐवजी गुगल चॅट आणि गुगल मीटला प्रमोट करण्याचा विचार करत आहोत . सध्या या दोन्ही सेवा जी सूट ग्राहकांना उपलब्ध असल्या तरी लवकरच सर्वांसाठी या सेवा उपलब्ध करुन देण्यात येणार आहेत . मात्र गुगल क्लासिक हँगआऊटवरून युझर्सला चॅट आणि मीटवर कधी शिफ्ट करण्यात येईल यासंदर्भातील माहिती आम्ही अद्याप दिलेली नाही . तरीही जोपर्यंत क्लासिक हँगआऊटचे सर्व युझर्स यशस्वीपणे गुगल चॅट आणि मीटवर जात नाहीत तोपर्यंत ही सेवा बंद केली जाणार नाही हे आम्ही निश्चित सांगू शकतो असे गुगलचे प्रवक्ते ‘एनगेज’शी बोलताना म्हणाले .


नियमित जोर बैठका मारल्याने अवेळी मृत्यूचा धोका कमी होत असल्याचा दावा संशोधकांनी एका अभ्यासात केला आहे . स्नायू बळकट करण्याच्या या व्यायामांमुळे अकाली मृत्यूच्या धोक्यात २३ टक्क्यांनी घट झाली असून कर्करोगाशी संबंधित मृत्यूमध्ये ३१ टक्के घट झाल्याचे संशोधकांना आढळले . यासाठी ८० , ३०६ प्रौढांचा अभ्यास करण्यात आला आहे . वाढत्या वयोमानाप्रमाणे स्नायू बळकट करण्याचा व्यायाम केल्यास विशेष लाभ होत असल्याचे पूर्वीच अधोरेखित करण्यात आले आहे . परंतु या व्यायामांमुळे आयुर्मानावर काय फायदा होतो याबाबत याआधी जास्त संशोधन केले नसल्याचे संशोधकांनी सांगितले . स्नायूंना बळकट करण्याचा व्यायाम हा आरोग्यासाठी धावणे किंवा सायकल चालविण्याच्या व्यायामाइतकाच महत्त्वाचा असल्याचे ऑस्टेलियातील सिडनी विद्यापीठाच्या इमॅन्युअल स्तमॅटिकीस यांनी सांगितले . त्याचप्रमाणे जोर बैठकांचा व्यायाम करण्यासाठी कोणत्याही प्रकारच्या विशेष उपकरणांची आवश्यकता नसून व्यायामशाळेतील प्रशिक्षणाप्रमाणेच ते प्रभावी असल्याचे विश्लेषणात पुढे आले आहे . काही लोक व्यायामशाळेत जाण्यास टाळाटाळ करतात पण जोर बैठकासारखे व्यायाम घरात किंवा उद्यानात करण्यायोग्य असून यामुळेही लोक व्यायामशाळेत गेल्यानंतर होणाऱ्या फायद्यांचा लाभ मिळवू शकतात . ‘अमेरिकन जर्नल ऑफ एपिडेमिओलॉजी’ या नियतकालिकात हा अभ्यास प्रसिद्ध करण्यात आला आहे .


डेन्मार्क ओपन बॅडमिंटन स्पर्धेत भारताची फुलराणी सायना नेहवालने अंतिम फेरीत प्रवेश केला आहे . उपांत्य फेरीत सायनाने इंडोनेशियाच्या जॉर्जिया मारिस्कावर 21 - 11,21 - 12 अशा दोन सेट्समध्ये मात केली . डेन्मार्क ओपन स्पर्धेच्या अंतिम फेरीत प्रवेश करण्याची सायना नेहवालची ही दुसरी वेळ ठरली आहे . अवश्य वाचा – Denmark Open Badminton : किदम्बी श्रीकांतचं आव्हान संपुष्टात उपांत्यपूर्व फेरीत जपानच्या नोझुमी ओकुहारावर मात केल्यानंतर , उपांत्य सामन्यात सायनाचा आत्मविश्वास चांगलाच दुणावला होता . जॉर्जियाविरुद्ध पहिल्या सेटमध्ये सायनाने आक्रमक खेळ करत आघाडी घेतली . सायना नेहवालच्या झंजावातापुढे जॉर्जियाचा निभावच लागला नाही . सायनाने आक्रमक फटके खेळत जॉर्जियाला चांगलचं दमवलं . अखेर 21 - 11 च्या फरकाने सायनाने पहिला सेट जिंकत सामन्यात आघाडी घेतली . दुसऱ्या सेटमध्येही जॉर्जियाने सायनाला फारशी टक्कर दिली नाही . सायनाने नेहमीप्रमाणे आपलं वर्चस्व कायम राखत दुसरा सेट 21 - 12 ने जिंकत अंतिम फेरीत प्रवेश केला .


दिग्दर्शक संजय लीला भन्साळी आणि सेन्सॉर बोर्डाचे अध्यक्ष प्रसून जोशी यांनी गुरुवारी ‘पद्मावती’ चित्रपटाचा वाद सोडवण्याच्या दृष्टीने खासदारांच्या समितीची भेट घेतली . खासदारांच्या समितीपुढे भन्साळींनी आपली बाजू मांडत ‘पद्मावती’ हा चित्रपट कवितेवर आधारित असून , त्यातून इतिहासाची मोडतोड केलीच नसल्याचे स्पष्टीकरण दिले आहे . पद्मावती चित्रपटावरुन निर्माण झालेल्या वादाच्या पार्श्वभूमीवर संजय लीला भन्साळी यांनी गुरुवारी खासदारांचा समावेश असलेल्या संसदीय समितीची भेट घेतली . ‘टाइम्स नाऊ’ने दिलेल्या वृत्तानुसार जवळपास अडीच तास चाललेल्या या चर्चेमध्ये भन्साळींवर चित्रपटाविषयी प्रश्नांचा मारा करण्यात आल्याचे समजते . पण , ‘पद्मावती’ हा चित्रपट कोणत्याच ऐतिहासिक घटनेवर आधारित नसून ‘पद्मावत’ या कवितेवर आधारला असल्याचे त्यांनी समितीसमोर स्पष्ट केले . सन १५४० मध्ये सूफी कवी मलिक मोहम्मद जायसी यांनी ही कविता रचली असून , त्यावरच चित्रपटाचे कथानक आधारित असल्याचे त्यांनी स्पष्ट केले . अनुराग ठाकूर यांच्या अध्यक्षतेखाली ३० सदस्यांच्या संसदीय समितीसमोर ‘पद्मावती’च्या वादावर चर्चा करण्यात आली . या समितीमध्ये भाजपचे ज्येष्ठ नेते लालकृष्ण अडवाणी , परेश रावल , राज बब्बर यांचा समावेश होता . यावेळी समितीकडून भन्साळींना विविध प्रश्न विचारण्यात आले . चित्रपटाचे पोस्ट प्रॉडक्शन पूर्ण झालेले नसतानाही तो सेन्सॉरपुढे कसा पाठवण्यात आला , चित्रपटाच्या नावे कोणता संदर्भ इतिहासात नमूद करण्यात आला होता का , आणि आला असल्यास तुम्ही इतिहासाची मोडतोड केली नाही असे कसे म्हणू शकता , असे बरेच प्रश्न भन्साळींना विचारण्यात आल्याचे समजते . वाचा : ‘पद्मावती’ चित्रपटाचा दुसरा ट्रेलर लवकरच प्रदर्शित होण्याची शक्यता भारताबाहेर या चित्रपटाला हिरवा कंदील मिळाल्यामुळे चित्रपट सेन्सॉरने प्रमाणित करण्यापूर्वीच तो युरोपमध्ये पाठवण्यात आला होता का , असा प्रश्नही त्यांना विचारण्यात आला . पण , चित्रपटाचे कथानक एका कवितेवर आधारल्याचे म्हणत भन्साळींनी अनेकांनाच धक्का दिला . त्यामुळे निदान आतातरी या चर्चेतून चित्रपटाला फायदा होतो का , हे पाहणे महत्त्वाचे ठरणार आहे .


मराठी ‘बिग बॉस’ हा रिअॅलिटी शो लवकरच ‘कलर्स मराठी’ वाहिनीवर सुरू होत असून यामध्ये ज्येष्ठ अभिनेत्री उषा नाडकर्णी स्पर्धक म्हणून सहभागी होण्याची चर्चा पाहायला मिळाली . मात्र यासंदर्भात त्यांनी स्वतः नुकताच एक खुलासा केला आहे . ‘बिग बॉस’च्या घरात आपण येणार नसल्याचं उषा नाडकर्णी यांनी स्पष्ट केलं आहे . वादग्रस्त कार्यक्रमांच्या यादीत अग्रस्थानी येणाऱ्या ‘बिग बॉस’च्या लोकप्रियता अनेकांनाच ठाऊक आहे . हिंदीमध्ये या ‘बिग बॉस’ची अनेक पर्व पार पडली . त्यानंतर ‘बिग बॉस’च्या दाक्षिणात्य अवतारालाही चांगला प्रतिसाद मिळाला . आता याच ‘बिग बॉस’चा मराठी अवतार येत्या १५ एप्रिपासून ‘कलर्स मराठी’ वाहिनीवर सुरू होत आहे . यामध्ये कोणकोणते मराठी कलाकार स्पर्धक म्हणून सहभागी होतील याची गेल्या काही दिवसांपासून चांगलीच चर्चा रंगत आहे . ज्येष्ठ अभिनेत्री उषा नाडकर्णी ‘बिग बॉस’च्या घरात येणार असल्याचंही म्हटलं जात होतं . मात्र , ‘लोकसत्ता ऑनलाइन’शी साधलेल्या संवादात त्यांनी हे वृत्त नाकारलं . यामागचं नेमकं कारण त्यांनी अद्याप स्पष्ट केलं नाही . मराठी ‘बिग बॉस’विषयी उषा नाडकर्णींचा खुलासा १२ वर्षांपूर्वी अजयने केलेला ‘कार’नामा माहितीये का ? ‘या’ प्रसिद्ध गायकाने नशेत अभिनेत्रीला केली मारहाण VIDEO : पुन्हा एकदा धुम्रपान करताना दिसली माहिरा , पण… कतरिनाच्या बहिणीला सलमान म्हणणार ‘ओss ओss जाने जाना’ रणवीरच्या आई आणि बहिणीसोबत दीपिकाने सुरू केली शॉपिंग ‘कॉमेडी किंग’ कपिल शर्माला परिस्थितीमुळे करावं लागलं टेलिफोन बूथमध्ये काम Baaghi 2 box office collection day 3 : ‘पद्मावत’ला टक्कर देतोय ‘बागी २’ लग्नानंतर दीपिकाच्या करिअरला पूर्णविराम ? एप्रिलमध्ये ‘ऑक्टोबर’ देणार ‘बियॉण्ड द क्लाऊड्स’ चित्रपटांचा नजराणा


लैंगिक गैरवर्तणुकीच्या वादात सापडलेल्या दिग्दर्शक विकास बहलकडून आगामी ‘सुपर ३०’ हा चित्रपट निसटून गेल्याचं पाहायला मिळत आहे . त्यामुळे आता या चित्रपटाचं राहिलेलं उर्वरित चित्रीकरण चित्रपट दिग्दर्शक कबीर खान पूर्ण करणार असल्याचं सांगण्यात येत आहे . सुत्रांच्या माहितीनुसार , ‘सुपर ३०’ हा चित्रपट पटनाचे सुप्रसिद्ध गणितज्ञ आनंद कुमार याच्या जीवनावर आधारित असून या चित्रपटाचं अभिनेता हृतिक रोशन मुख्य भूमिकेत झळकणार आहे . या चित्रपटाचं चित्रीकरण ९० टक्के पूर्ण झालं असून केवळ १० टक्के चित्रीकरण बाकी आहे . परंतु विकास बहलवर करण्यात आलेल्या विनयभंगाच्या आरोपामुळे हे चित्रीकरण अपूर्ण राहिलं आहे . जर विकासने हा चित्रपट सोडला तर मीदेखील चित्रपट करणार नाही , अशी धमकी हृतिकने दिल्यामुळे हे चित्रीकरण रखडल्याचं सांगण्यात येत आहे . ‘सुपर - ३०’ चे केवळ १० टक्के चित्रीकरण बाकी असून हे चित्रीकरण कबीर खान पूर्ण करणार असल्याचं सांगण्यात येत आहे . मात्र चित्रपटाच्या प्रदर्शनाची तारीख जवळ येत असून एवढ्या कमी दिवसात हे चित्रीकरण कसं पूर्ण होणार हा प्रश्न उपस्थित झाला आहे . दरम्यान , हा चित्रपट २५ जानेवारी २०१९ ला प्रदर्शित होणार असून यात हृतिक रोशन मुख्य भूमिकेत झळकणार आहे . विशेष म्हणजे चित्रपटाच्या पुढील टप्प्याच्या दिग्दर्शनासाठी कबीर खान यांच्या नावाची जरी चर्चा रंगत असली तरी ते ‘८३’ या आगामी बायोपिकवरही काम करत आहेत .


जून महिना आला की लहान मुलांची शाळेचे कपडे , बूट , वह्या - पुस्तके यांची खरेदी ठरलेली असते . तशीच सर्वच वयोगटातील लोकांकडून रेनकोट , छत्री यांबरोबरच चपला आणि बुटांचीही खरेदी मोठ्या प्रमाणात होताना दिसते . नेमेची येतो पावसाळा…या उक्तीप्रमाणे दरवर्षी येणाऱ्या पावसाळ्याबरोबरच या काही गोष्टींची खरेदीही दरवर्षी न चुकता करणारे अनेक जण आहेत . हे पावसाळी चपला आणि बूट ट्रेंडी असावेत असे आपल्याला वाटत असते . बाजारातही विविध रंगांचे , वेगवेगळ्या प्रकारची पादत्राणे उपलब्ध असतात . मग पावसाळ्यातही आपण फॅशन अपडेट असावे याचा प्रयत्न प्रत्येक जणच करताना दिसतो . पावसाळी चपलांमध्ये रबरी , प्लॅस्टीक असे प्रकार उपलब्ध असतात . यात अगदी स्वस्तातील चपलांपासून अनेक ब्रॅंडही या विशेष पावसाळी चपला बाजारात आणतात . पावसाळ्यात पाण्यातून आणि काही वेळा चिखलातून चालावे लागल्याने पाय तर खराब होतातच मात्र चपलांमुळे कपडेही खराब होतात . असे होऊ नये यासाठी जास्तीत जास्त चांगल्या चप्पलचा शोध आपल्यातील अनेकजण घेत असतात . मात्र अनेकदा चपलांच्या दिसण्याकडे लक्ष देत असताना त्यांच्या दर्जाबाबतही खात्री करुन घेणे तितकेच गरजेचे असते . आपल्या संपूर्ण शरीराचा भार हा कायमच पायावर येत असतो . हा भार उत्तमपद्धतीने पेलण्यासाठी पायांत चांगली ताकद असणे गरजेचे असते . ही ताकद सुरुवातीला नसली तरीही ती कमावताही येऊ शकते . अशावेळी चपलांचा रोल अतिशय महत्त्वाचा असतो . कोणत्याही ऋतूमध्ये चांगल्या प्रकारच्या चपला वापरणे केव्हाही उत्तम . मात्र पावसाळ्यात ही काळजी जास्त प्रमाणात घ्य़ावी लागते . सुरुवातीला आरामदायी वाटणाऱ्या या चपला कालांतराने त्रासाच्या ठरु शकतात . काहीवेळा पावसाळी रबरी चपलांमुळे पायाला दुखापत होण्याची शक्यता असते . मात्र अशी दुखापत होऊ नये म्हणून काय काळजी घ्यावी याविषयी… १ . ज्यांना कमी चालावे लागते , त्यांच्यासाठी रबरी चपलांचा पर्याय ठिक आहे पण ज्यांना दररोज १० मिनीटांहून अधिक चालावे लागते त्यांच्यासाठी या चपला किंवा बूट उपयोगाचे नाहीत . २ . पावसाळ्यात पाण्यातून आणि काही वेळा चिखलातून चालावे लागते . त्यामुळे चपलेला ग्रीप असणे गरजेचे असते . मात्र केवळ अंगठा असलेली चप्पल असेल तर अशाप्रकारची ग्रीप मिळत नाही . त्यामुळे पावसाळी पादत्राणे खरेदी करताना ते पूर्ण बंद असतील याची काळजी घ्यायला हवा . त्यामुळे पाय अडकून बसण्याची भिती कमी राहते . ३ . चालताना शरीराचा भार हा पायावर असतो . त्यामुळे चालताना पायांना सपोर्टची आवश्यकता असते . हा सपोर्ट न मिळाल्यास पावले , पायाचे घोटे , बोटे आणि टाचा दुखण्याची शक्यता असते . या चपलांमुळे अनेकदा पाय आणि गुडघ्यांची दुखापतही उद्भवू शकते . ४ . रबरी चपला पकडण्यासाठी पायात ताकद लागते . ही ताकद लावल्याने पायांच्या स्नायूंवर ताण येतो . दिर्घकाळ या चपला पायात धराव्या लागल्या तर स्नायू कडक होतात आणि पाय दुखण्याची समस्या उद्भवू शकते . त्यामुळे पावसाळी चपला घेताना योग्य ती काळजी घेणे गरजेचे असते .


गार्सिया , प्लिस्कोव्हा यांचीही आगेकूच ; मुगुरुझाला पराभवाचा धक्का यंदाच्या अमेरिकन खुल्या टेनिस स्पर्धेची विजेती नाओमी ओसाका हिने तिची स्वप्नवत वाटचाल कायम राखताना बुधवारी टोकियो खुल्या टेनिस स्पर्धेत महिला एकेरीची उपांत्यपूर्व फेरी गाठली . मात्र गतविजेत्या गर्बिन मुगुरुझाला उपउपांत्यूपर्व फेरीतूनच स्पर्धेतून गाशा गुंडाळावा लागला . २० वर्षीय ओसाकाने स्लोव्हाक डोमिनिकाचा ६ - २ , ६ - १ असा सहज पराभव केला . अवघ्या ५९ मिनिटे चाललेल्या या लढतीत ओसाकाच्या फोरहॅण्डच्या फटक्यांनी स्लोव्हाकला पार निष्प्रभ केले . ओसाकाने दोन आठवडय़ांपूर्वीच अमेरिकन स्पर्धेत अनुभवी सेरेना विल्यम्सला नमवत जपानतर्फे एकेरीचे विजेतेपद मिळवणारी पहिली महिला टेनिसपटू ठरण्याचा मान मिळवला होता . सहाव्या मानांकित मुगुरुझाला अमेरिकेच्या अॅलिसन रिस्केने ६ - १ , ६ - २ अशी धूळ चारली . दुसऱ्या मानांकित कॅरोलिन गार्सियाने रशियाच्या अनास्ताजियावर ६ - २ , २ - ६ , ७ - ५ अशी तीन सेटमध्ये मात केली . तर कॅरोलिना प्लिस्कोव्हाने ऑस्ट्रेलियाच्या दारिया गॅव्रिलोव्हावर ४ - ६ , ६ - ४ , ६ - ४ असा विजय मिळवला .


पौराणिक कथेनुसार समुद्र मंथनादरम्यान कार्तिक कृष्ण त्रयोदशीच्या दिवशी भगवान धन्वंतरी आपल्या हातात अमृत कलश घेऊन प्रकट झाले होते . धन्वंतरी विष्णुचा अवतार असल्याचे मानले जाते . जगात आरोग्यशास्त्राचा प्रसार आणि प्रचार करण्यासाठी भगवान विष्णुंनी दिवाळीच्या दोन दिवस अगोदर धनत्रयोदशीच्या दिवशीच धन्वंतरीचा अवतार धारण केला होता . भगवान धन्वंतरीच्या प्रकटीकरणाच्या दिवशीच धनत्रोयदशी साजरी केली जाते . याव्यतिरिक्त अन्य कारणांनीदेखील धनत्रयोदशी साजरी केली जाते . कार्तिक कृष्ण पक्षाच्या त्रयोदशीला धन्वंतरीचा जन्म झाला होता यामुळे या तिथीला धनत्रयोदशी म्हणून ओळखले जाते . धन्वंतरी जेव्हा प्रकट झाले होते तेव्हा त्यांच्या हातात अमृताने भरलेला कलश होता . धन्वंतरी हातात कलश घेऊन प्रकट झाले असल्यामुळे या दिवशी भांडी खरेदी करण्याची प्रथा आहे . या दिवशी नवीन खरेदी केल्याने धनामध्ये १३ पट वाढ होते असे म्हटले जाते देवतांचे वैद्य असलेल्या धन्वंतरीना वैद्यशास्त्राचे देव मानले जाते . त्यामुळे डॉक्टरांसाठी हा दिवस फार महत्वाचा असतो . यादिवशी घराबाहेर आणि आंगणात दिवे लावण्याचीदेखील प्रथा आहे . या दिवशी सोने अथवा चांदीची खरेदी करणे शुभ मानले जाते . आपल्यावर धनाची कृपा व्हावी म्हणून या दिवशी अनेकजण भांडी आणि दागिन्यांची खरेदी करतात . धातूमुळे नकारात्मक उर्जा नष्ट होत असल्याचे मानले जाते . एवढेच नव्हे तर धातूमधून निर्माण होणारी तरंग लहरी थेराप्यूटिक प्रभाव निर्माण करतात . यामुळे धनत्रयोदशीच्या दिवशी सोने आणि चादी खरेदीची परंपरा पुर्वापार चालत आली आहे . केवळ सोने अथवा चांदीच नव्हे तर या दिवशी अन्य वस्तूंचीदेखील खरेदी केली जाते . अनेकजण या दिवशी बाईक अथवा कार घेणे पसंत करतात .


बॉलिवूडचा अतरंगी अभिनेता रणवीर सिंगच्या बहुचर्चित ‘पद्मावती’ चित्रपटाची त्याचे चाहते आतुरतेने वाट पाहत होते . चित्रपटात अलाउद्दीन खिल्जीची भूमिका साकारणारा रणवीर कधीही न पाहिलेल्या अशा हटके भूमिकेत त्याच्या चाहत्यांना दिसणार होता . मात्र , चित्रपटाभोवती असलेला वादाचा गराडा काही संपत नसल्यामुळे आता ‘पद्मावती’ प्रदर्शित होणार की नाही यावरच प्रश्नचिन्ह उभे राहिले आहे . असे असले तरी रणवीरच्या चाहत्यांसाठी एक आनंदाची बातमी आहे . लवकरच हा अभिनेता तुम्हाला आगळ्या वेगळ्या भूमिकेत दिसणार आहे . Inside Photos : मनिषच्या बर्थडेला पोहचली मित्रांची टोळी करण जोहरने बुधवारी संध्याकाळी ट्विटवर उद्या सकाळी एक मोठी घोषणा करणार असल्याचे सांगितले होते . तेव्हापासून करण नक्की कसली घोषणा करणार आहे याकडेच सर्वांचे लक्ष लागले होते . अखेर आज सकाळी त्याने ‘सिम्बा’ या आगामी चित्रपटाचा टीझर पोस्टर ट्विट केला . या पोस्टरवर पोलिसाच्या वेशातील पिळदार मिशा असलेला अतरंगी रणवीर पाहावयास मिळतो . ‘स्टुडण्ट ऑफ द इयर २’ नंतर करणचा हा २०१८मधील दुसरा मोठा चित्रपट असेल . KaalaKaandi Trailer : सैफ अली खानच्या या सिनेमात मिळेल ‘डार्क कॉमेडी’चा डोस ‘सिम्बा’ या अॅक्शनपटासाठी करणने ‘गोलमाल अगेन’ फेम दिग्दर्शक रोहित शेट्टी याच्याशी हातमिळवणी केली आहे . पुढच्या वर्षी २८ डिसेंबरला ‘सिम्बा’ प्रदर्शित होईल . रणवीरचा नेहमीचाच उत्साह या पोस्टरमध्येही दिसतो . या चित्रपटातून तो ‘संग्राम भालेराव’ म्हणजेच ‘सिम्बा’ची भूमिका तो साकारणार आहे .


बॉलिवूड अभिनेता , दिग्दर्शक फरहान अख्तर आणि सेलिब्रिटी हेअर स्टायलिस्ट अधुना अख्तर यांच्या घटस्फोटानंतर फरहानचं अभिनेत्री श्रद्धा कपूरसोबत नाव जोडलं गेलं . दोघांच्या लिंक अपच्या चर्चांनी जितका जोर धरलेला तितकाच त्यांच्या ब्रेकअपच्या चर्चाही ऐकायला मिळालेल्या . श्रद्धा आणि फरहान यांच्यातील दुरावा वाढला असून तिने इन्स्टाग्रामवर फरहानला अनफॉलो केलं आहे . ‘रॉक ऑन २’ या चित्रपटात दोघांनी एकत्र काम केलं होतं आणि तेव्हापासूनच त्यांच्याबद्दल चर्चा होऊ लागलेली . इतकंच नव्हे तर श्रद्धा फरहानसोबत लिव्ह इन रिलेशनशिपमध्ये राहत असल्याचंही म्हटलं जात होतं . त्यावेळी श्रद्धाचे वडील शक्ती कपूर यांनी तिला फरहानच्या फ्लॅटमधून हाताला धरून बाहेर काढलं होतं . आता श्रद्धाने जरी इन्स्टाग्रामवर फरहानला अनफॉलो केलं असलं तरी तो मात्र अजूनही तिला फॉलो करत आहे . शक्ती कपूर यांनी श्रद्धाला फरहानपासून लांब राहण्यास सांगितल्याचं म्हटलं जात आहे . सुरुवातीपासून त्यांना दोघांच्या मैत्रीवर आक्षेप होता . फरहानला दोन मुले असून त्याने पहिली पत्नी अधुना हिला घटस्फोट दिला आहे . याच कारणामुळे शक्ती यांना फरहान - श्रद्धाचं नातं पटत नसल्याचं कळतंय . त्यामुळे ‘आशिकी गर्ल’नेही फरहानपासून लांब राहणंच पसंत केलं आहे . काही दिवसांपूर्वी तिने पटना मॅरेथॉनच्या एका कार्यक्रमात फरहानसोबत स्टेज शेअर करण्यास नकार दिला होता .


बाईक चालवणे याची आता म्हणावी तितकी क्रेझ राहीली नाही . कामासाठी , अडीअडचणीच्या वेळेला उपयोगी याच दृष्टीने आता बाईककडे पाहिले जाते . पण बाईकमुळे आपल्या कामांना वेग आला असला तरीही ती चालविताना काळजी घेणे गरजेचे आहे . दिवसागणिक बाईकचे अपघात आणि त्यामध्ये जखमी किंवा मृत्यू होणाऱ्यांच्या संख्येत होणारी वाढ आपण पाहत असतो . मात्र योग्य ती काळजी घेतल्यास बाईक रायडिंग आनंद तर देईलच पण ते सुरक्षितही राहील . पाहूयात कोणत्या गोष्टींची बाईक चालवताना विशेष काळजी घ्यायला हवी… १ . बाईक चालवत असताना आपल्या चुकीमुळेच अपघात होईल असे नाही . तर इतरांच्या चुकीमुळेही आपल्या जीवाला धोका उद्भवू शकतो . त्यामुळे जीवाशी खेळ तडजोड करु नका . २ . बाईक चालवताना कायम हेल्मेट वापरा . साधे कोणतेही हेल्मेट वापरणे धोक्याचे ठरु शकते , त्यामुळे आपले हेल्मेट आयएसआय मार्क असलेले असेल याकडे लक्ष द्या . हेल्मेटचे मटेरीयल चांगले आहे ना हे तपासून पाहण्याबरोबरच ते आपल्या डोक्यात योग्य पद्धतीने बसते का नाही ते पाहा . ३ . बाईकच्या वेगाबाबत योग्य ती काळजी घ्यायला हवी . बाईक चालवताना आपली नजर चुकणार नाही याकडे लक्ष द्यायला हवे . रस्ता आणि नियम यांच्यानुसारच बाईक चालवायला हवी . ४ . आपण चालवत असलेल्या बाईकच्या वेगाबाबत एक मर्यादा ठरलेली असते . त्यानुसार बाईक चालवायला हवी . आपल्या गाडीच्या मर्यादेपलिकडे जाणे टाळावे . गाडी शांतपणे चालवावी . विनाकारण वेगाने चालविणे टाळावे . ५ . आपण नियमित चालवत असलेल्या बाईकचे योग्य पद्धतीने सर्व्हीसिंग झाले आहे की नाही हे पाहणे गरजेचे आहे . गाडीचे ब्रेक , हॉर्न योग्यपद्धतीने चालत नसतील तरीही अनेकजण तशीच गाडी वापरत राहतात . मात्र हे धोक्याचे ठरु शकते . त्यामुळे गाडीचे वेळच्यावेळी सर्व्हीसिंग करणे आवश्यक आहे . ६ . गाडीला असणाऱ्या अँटी लॉक ब्रेकींग सिस्टीममुळे अनेक अपघात टळल्याचे आपण पाहतो . गाडीमध्ये हे फिचर असल्यास ते नक्कीच फायद्याचे ठरते . हे फिचर केवळ महागड्या गाड्यांनाच असते असे नाही . तर अनेक सामान्य गाड्यांमध्येही सध्या हे फिचर देण्यात आले आहे .


पुदीना ही स्वयंपाकघरातील एक औषधी वनस्पती आहे . शरीराच्या विविध तक्रारींसाठी पुदीना अतिषय उपयुक्त असतो . मात्र शरीराच्या बाह्य तक्रारींसाठीही त्याचा तितकाच उपयोग होतो . याबाबत आपल्याकडे अनेकांना माहिती नसते . बाजारातील उत्पादनांपेक्षा पुदीना त्वचा आणि केसांचा पोत सुधारण्यासाठी कित्येक पटीने फायदेशीर असतो . पुदीना नैसर्गिक क्लिन्झर , मॉईश्चरायझर , शाम्पू आणि कंडिशनर इतकेच नाही तर लीप बाम म्हणूनही काम करतो . पाहूया पुदीन्याचे त्वचा आणि केसांना होणारे नेमके फायदे… त्वचेवरील रंध्रे बंद कऱण्यास उपयुक्त पुदीन्यात जास्त प्रमाणात फॉस्फरस , व्हिटॅमिन सी आणि लोह असते . त्याचा चेहऱ्याला फायदा होतो . अनेकांना कमी वयात त्वचेला सुरकुत्या पडतात मात्र पुदीन्यामुळे या सुरकुत्या लवकर पडत नाहीत . यासाठी पुदीन्याची काही पाने बारीक वाटून घेऊन त्यात मध टाका . या दोन्हीचे मिश्रण चेहऱ्यावर लावून ठेवा . १० मिनिटांनी चेहरा स्वच्छ पाण्याने धुवा . पुरळांवर उत्तम उपाय तारुण्यात किंवा त्यानंतरही अनेकांच्या चेहऱ्यावर पुरळ येतात . पुरळ येण्याची अनेक कारणे असतात . चेहऱ्यावरील हे पुरळ घालवण्यासाठी पुदीना अतिशय उत्तम उपाय आहे . पुरळ घालविण्याच्या मलम किंवा क्रिममध्येही काहीप्रमाणात मिंट असते . त्याचा त्वचेसाठी चांगला उपयोग होतो . बारीक केलेल्या पुदीन्याच्या पानांमध्ये गुलाबपाणी घालून ते मिश्रण चेहऱ्याला लावल्यास त्याचा फायदा होतो . केसातील कोंड्यासाठी फायदेशीर कोंड्याची समस्या ही अनेकांना त्रास देणारी समस्य़ा असते . यावर उपाय म्हणून विविध कंपन्यांचे शाम्पू आणि कंडिशनर वापरले जातात . परंतु पुदीन्याचाही यावर चांगला उपयोग होतो . केसांतील मृत त्वचा ( स्काल्प ) पूर्ववत होण्यास पुदीन्याचा उपयोग होतो . उवांवर उपयुक्त उपाय डोक्यात उवा झाल्या असतील तर त्यांच्यावर उपाय म्हणून पुदीना उपयुक्त असतो . यासाठी पुदीन्याचे तेल आठवड्यातून तीन ते चार वेळा लावावे . या तेलाचा वास उग्र असतो . त्यामुळे डोक्यातील उवा जाण्यास मदत होते . उवांवर उपयुक्त अशा अनेक औषधांमध्ये पुदीना असतो .


ओडेन्स ( डेन्मार्क ) : किदांबी श्रीकांतने या वर्षातील तिसरे सुपर सीरिज विजेतेपद जिंकताना डेन्मार्क ओपन बॅडमिंटन स्पर्धेचे विजेतेपद पटकावले . त्याने जायंट किलर संबोधले जात असलेल्या ली ह्यून ली हो याचा झटपट दोन गेममध्ये पराभव केला . या स्पर्धेतील महिला एकेरीची लढत 67 मिनिटे आणि अन्य तीन दुहेरीच्या अंतिम लढती जवळपास एक तास झाल्यावर श्रीकांतची लढत किती वेळ रंगणार याचीच चर्चा होती ; पण श्रीकांतने अवघ्या 25 मिनिटांत आपल्या अनुभवी प्रतिस्पर्ध्यास 21 - 10,21 - 5 अशी शरणागती पत्करण्यास भाग पाडले . श्रीकांतचे हे यंदाचे तिसरे सुपर सीरिज विजेतेपद . त्याने यापूर्वी ऑस्ट्रेलियन ओपन आणि इंडोनेशियन ओपन स्पर्धा जिंकल्या होत्या , तर बी साई प्रणीतविरुद्धची सिंगापूर ओपन स्पर्धेतील अंतिम लढत गमावली होती . त्याने पहिला गेम झटपट 12 मिनिटांत जिंकला , तोपर्यंत त्याची आक्रमकता कशी रोखायची याबाबत ली ह्यूनचा विचारही पूर्ण झाला नसेल . दुसऱ्या गेममध्ये तर श्रीकांतच्या स्मॅश , ड्रॉप्स ; तसेच नेटजवळील टचनी ली ह्यून जास्तच जेरीस आला . ली ह्यूनने संभाव्य विजेत्यात गणना होत असलेल्या सॉन वॉन हो आणि चेन लॉंग यांना हरवून अपेक्षा उंचावल्या होत्या ; पण श्रीकांतने भारतीय बॅडमिंटनची ताकदच दाखवून दिली . त्याच वेळी भारताची या स्पर्धेतील विजेतेपदाची 38 वर्षांची प्रतीक्षा संपुष्टात आणली . यापूर्वी ही स्पर्धा 1979 मध्ये प्रकाश पदुकोण यांनी जिंकली होती . एका वर्षात तीन सुपर सीरिज जिंकण्याच्या साईना नेहवालच्या विक्रमाची बरोबरी श्रीकांतने केली . ली ह्यून याला शनिवारी दीड तासाची उपांत्य लढत खेळावी लागली होती . त्याला कोणतीही दयामाया श्रीकांतने दाखवली नाही . सुरवातीस श्रीकांतला जोरदार प्रोत्साहन होते ; पण श्रीकांतचा एकतर्फी धडाका पाहून चाहत्यांनी ली ह्यूनच्या प्रत्येक गुणाचे टाळ्यांच्या कडकडाटात कौतुक करण्यास सुरुवात केली खरी , पण त्याला ही संधी फारशी लाभलीच नाही . यंदाच्या मोसमातील श्रीकांतचे यश - जागतिक क्रमवारीत अव्वल असलेल्या व्हिक्टर ऍक्सेलसेन याची सलग 13 विजयांची मालिका खंडित - यंदा सलग दोन सुपर सीरिज स्पर्धा जिंकलेला पहिला भारतीय पुरुष बॅडमिंटन - सलग तीन सुपर सीरिज स्पर्धांत अंतिम फेरी गाठण्याचा पराक्रम - वर्ल्ड सुपर सीरिजच्या क्रमवारीत अव्वल स्थान मिळवलेला पहिला भारतीय - या स्पर्धेपूर्वी यंदाची एकंदरीत बक्षीस रक्कम 1 लाख 49 हजार 797 डॉलर - एकाच वर्षी चार सुपर सीरिज स्पर्धांत अंतिम फेरी गाठलेला पहिला भारतीय


भारताच्या इतर फलंदाज दडपणाखाली असून , याचे विराट कोहलीवर दडपण येईल , अशी शाब्दिक खेळी इंग्लंडचे प्रशिक्षक ट्रॅव्हल बेलिस यांनी केली आहे . लॉर्डसवर गुरुवारपासून सुरू होणाऱ्या दुसऱ्या कसोटी सामन्याच्या पार्श्वभूमीवर इंग्लंडने विराटला लक्ष्य करण्याचा प्रयत्न केला आहे . पहिल्या कसोटी सामन्यात विराट ‘वन मॅन आर्मी’प्रमाणे एकाकी लढला . इतर कोणत्याही फलंदाजांकडून त्याला साथ मिळाली नाही . इंग्लंडने भारतीय संघाची ही दुखरी नस चांगलीच ओळखली असून , त्याचा फायदा घेण्यासाठी विराटवर दडपण वाढवण्यासाठी शाब्दिक फटकेबाजी केली आहे . बेलिस यांनी एकीकडे विराटचे कौतुकही केले , विराट सध्या तरी क्रिकेटविश्वातला सर्वोत्तम फलंदाज झाला नसला , तरी तो लवकरच हा बहुमान मिळवेल . त्याने पहिल्या कसोटीत केलेली फलंदाजी फारच उच्च श्रेणीची होती ; परंतु जर आम्ही भारताच्या इतर फलंदाजांवर दडपण वाढवले , तर त्याचा परिणाम विराटवर होईल , असे सांगण्याची चलाखी बेलिस यांनी केली . पण , त्यांनी आपल्या संघाचीही वास्तवता मांडली . आमच्या संघातही फार वेगळे चित्र नाही . आमच्याही संघातील काही फलंदाज ज्यो रूट आणि जॉन बेअरस्टॉवरचे दडपण वाढवत आहेत , असे ते म्हणाले . पहिल्या कसोटीत दोन्ही बाजूने फलंदाज बाद होत होते . कोहलीही सुरवातीला अडखळत होता . फलंदाजी करणे कठीण होते , असे सांगून बेलिस म्हणाले , की भारतीय फलंदाज पहिल्या कसोटीत केलेल्या चुकांतून निश्चितच सुधारणा करतील . त्यांच्याकडे काही चांगले फलंदाज आहेत , परंतु स्विंग होणाऱ्या चेंडूवर त्यांची त्रेधा उडत होती . भारतात आम्ही जसा फिरकी गोलंदाजी खेळण्याचा सराव करतो तसे भारतीय फलंदाज येथे स्विंग होणाऱ्या चेंडूचा कसा सामना करायचा , याचा अभ्यास करतील . इंग्लंडने दुसऱ्या कसोटीसाठी मलान आणि खटल्याठी बेन स्टोक्स्ला वगळले आहे . मलानऐवजी पोपला संधी देण्यात आली . त्यामुळे इंग्लंड संघात आणखी एक डावखुरा फलंदाज आला आहे . ऑफस्पिनर अश्विनसाठी ही आनंदाची बाब असेल . लॉर्डसवर दुसऱ्या कसोटीसाठी अंतिम संघ निवडताना आम्ही याचा फार विचार करणार नसल्याचे बायलिस यांनी सांगितले . लॉर्ड्स , पोप आणि पुजारा शाब्दिक कोटी करून अफलातून ट्विट करण्यात वाक्बगार असलेल्या वीरेंद्र सेहवागने लॉर्डस , पोप आणि पुजारा यांचे संदर्भ जोडून ‘आता सर्व लॉर्डसवर घडणार आहे . इंग्लंडकडून पोप खेळण्याची शक्यता आहे , भारत पुजाराला संधी देईल का ? ’ असे ट्विट केले आहे .


बॉलीवूड दिग्गज अभिनेता अमिताभ बच्चन , दिलीप कुमार , कादर खान आणि गायक यो यो हनी सिंग यांच्यानंतर चित्रपट आणि टेलिव्हिजन क्षेत्रातील प्रसिद्ध अभिनेत्री फरिदा जलाल यांचा मृत्यू झाल्याच्या अफवा सोशल मिडीयावर फिरत आहेत . फरिदा जलाल यांचा मृत्यू झाल्याचे वृत्त काल सोशल मिडीयावर फिरत होते . याविषयी डीएनए या इंग्रजी वृत्तपत्राने अधिक माहिती गोळा केली असता ही अफवा असल्याचे समोर आले . त्यानंतर त्यांनी फरिदा यांच्याशी संवाद साधला . त्यावर फरिदा म्हणाल्या की , मी एकदम ठणठणीत आहे . मला काहीही झालेले नाही . काहीही तथ्य नसलेल्या अशा या अफवा कुठून पसरत आहेत हेच मला कळत नाहीये . मला माझे हसूच आवरत नाहीये . पण , गेला अर्धा तास माझा फोन सतत वाजतोय आणि लोक मला एकच प्रश्न विचारत आहेत , की तू कशी आहेस ? हे त्रासदायक आहे . लोक अशा अफवा कसे पसरवू शकतात याचे मला आश्चर्य वाटते . लवकरच फरिदा जलाल या इमरान खानच्या आगामी ‘सरगोशिया’ चित्रपटात काश्मिरी महिलेची भूमिका साकारताना दिसणार आहेत . फरिदा यांचा जन्म १४ मार्च १९४९ रोजी नवी दिल्ली येथे झाला होता . आजपर्यंत त्यांनी दोनशे पेक्षाही जास्त हिंदी चित्रपटात काम केले आहे . तसेच , त्यांनी तेलगू , तमिल , इंग्रजी भाषिक चित्रपट आणि टेलिव्हिजन मालिकांमध्ये काम केले आहे . ‘शरारत’ या मालिकेत त्यांनी जियाच्या आजीची भूमिका साकारली होती . याच भूमिकेसाठी त्या खासकरून ओळखल्या जातात . ‘पारस’ ( १९७१ ) , ‘हिना’ ( १९९१ ) , ‘दिलवाले दुल्हनिया ले जाऐंगे’ ( १९९५ ) या चित्रपटांतील भूमिकेकरिता त्यांना फिल्मफेअर पुरस्काराने सन्मानित करण्यात आले होते .


सध्या इलेक्ट्रॉनिक वस्तूंना जगभरात मोठ्याप्रमाणात मागणी आहे . मोबाईलप्रमाणेच या क्षेत्रातही मोठी स्पर्धा सुरु असल्याचे आपल्याला दिसते . मोबाईलच्या बाजारात आघाडीवर असणाऱ्या सॅमसंगने स्मार्टवॉचच्या क्षेत्रात पदार्पण करत आपली आणखी एक नवीन ओळख तयार केली आहे . इतकेच नाही तर कंपनीच्या या स्मार्टवॉचना ग्राहकांकडून पसंती मिळत आहे . नुकताच सॅमसंगने जीपीएस लेस स्पोर्ट्स ब्रॅंड गियर फिट २ प्रो आणि गियर स्पोर्ट स्मार्टवॉच लॉन्च केला . यात १ . २ इंच एमोलेड डिस्प्ले आणि फिरणारा बेजल यूजर इंटरफेस ( यूआई ) आहे . तसंच २०० मिलीअॅम्पियर्सची बॅटरी असून ती वायरलेस पद्धतीने चार्ज करता येईल . या गियर फिट २ प्रो फोनला ५१२ एमबी रॅम आणि ४ जीबी स्टोरेज देण्यात आले आहे . याची बॅटरी २०० मिलीअॅम्पियर्सची आहे . गियर फिट २ प्रो या फोनची किंमत १३ , ५०० च्या जवळपास असून गियर स्पोर्ट स्मार्टवॉच २२ , ९९० रुपयांना खरेदी करता येईल . हा फोन ११ डिसेंबरपासून ग्राहकांना उपलब्ध होणार असून त्याचे प्री बुकींग ४ डिसेंबरपासून सुरु होणार आहे . आताच सॅमसंगने प्रिमियम स्मार्टवॉचमध्ये ५० टक्के भागीदारी मिळवली असून त्यात सॅमसंगच्या फ्लॅगशिप स्मार्टवॉच गियर एस ३ चे मोठे योगदान असल्याचे कंपनीच्या अधिकाऱ्यांनी सांगितले . सॅमसंग गियर एस ३ स्मार्टवॉचच्या विक्रीत मागच्या काही काळात असाधारणपणे वाढ झाली आहे . सणाच्या काळात हे प्रमाण ७० टक्क्यांनी वाढले होते असे कंपनीच्या वरिष्ठ अधिकाऱ्यांकडून सांगण्यात आले .


– डॉ . गौरी दामले , मधुमेहतज्ज्ञ मधुमेहाच्या पूर्वीची स्थिती म्हणजे काय आणि त्यात कशी काळजी घ्यावी याबद्दल अनेकांना शंका असतात . त्या दूर करण्याचा हा एक प्रयत्न . मधुमेह झालेल्यांनी कोणत्या गोष्टींकडे लक्ष द्यावे तेही पाहू या . ‘प्री - डायबेटिक कंडिशन’चे निदान कसे होते ? मधुमेहाच्या निदानात उपाशीपोटी ( फास्टिंग ) आणि खाल्ल्यानंतर दोन तासांनी ( पीपी ) अशी दोन वेळा साखरेची चाचणी केली जाते . यातील ‘फास्टिंग शुगर’ १२६च्या वर असेल आणि ‘पीपी शुगर’ २००च्या वर असेल तर त्या व्यक्तीस मधुमेह असल्यावर शिक्कामोर्तब करता येते . ‘फास्टिंग शुगर’ ११० ते १२६ यामध्ये असेल तर त्याला ‘इम्पेअर्ड फास्टिंग ग्लुकोज’ असे म्हटले जाते , तर ‘पीपी शुगर’ १४० ते २००च्या मध्ये असेल तर त्याला ‘इम्पेअर्ड ग्लुकोज टॉलरन्स’ म्हणतात . ‘इम्पेअर्ड फास्टिंग ग्लुकोज’ आणि ‘इम्पेअर्ड ग्लुकोज टॉलरन्स’ असलेल्या व्यक्तींची रक्तातील साखर मधुमेहाच्या सीमारेषेवर आहे , असे म्हणता येईल . याला ‘प्री - डायबेटिक’ अर्थात मधुमेहापूर्वीची स्थिती असे म्हणतात . ‘फास्टिंग शुगर’ ११०च्या आत व ‘पीपी शुगर’ १४०च्या आत असेल तरच ती सामान्य असते . काही अभ्यासानुसार तर ‘फास्टिंग शुगर’ १००च्या आत असायला हवी , असे मानले जाते . गैरसमज दूर करा आपली साखर २००च्या आत आहे म्हणजे ती सामान्यच आहे , असे अनेकांना वाटते ; पण आपण मधुमेहपूर्व स्थितीत आहोत हे त्यांच्या लक्षात येत नाही . मधुमेह हा वेदनाविरहित आजार आहे . त्याची लक्षणे रुग्णाला चाचणी न करता ओळखू येण्यासारखी नाहीत . तहान - भूक अधिक लागणे , वारंवार लघवीला जावे लागणे , रात्री उठून लघवीस जावे लागणे ही लक्षणे सहसा दुर्लक्षिली जातात . रक्तातील साखर खूप वाढू लागली तर कितीही खाल्ले तरी वजन कमी होण्याचे लक्षणही दिसू शकते . रक्तातील साखर वाढली की हृदयाच्या प्रत्येक स्पंदनाबरोबर ती शरीरभर पसरते आणि शरीरातील प्रथिनांना चिकटते . त्यामुळे विशिष्ट रासायनिक क्रिया होऊन प्रथिनांचे कार्य बिघडते . यात प्रथम रक्तवाहिन्यांवर परिणाम होतो आणि हळूहळू गुंतागुंत होत जातात . त्यामुळे मधुमेहपूर्व स्थिती हा एक इशारा असतो . तिथपासूनच काळजी घेणे आवश्यक ठरते . मधुमेहपूर्व स्थितीत काय करावे ? जीवनशैलीत सकारात्मक बदल करणे मधुमेहपूर्व स्थितीत फार गरजेचे . आहारावर नियंत्रण ठेवणे , रोज अर्धा ते पाऊण तास ‘एरोबिक’ प्रकारचा व्यायाम करणे , ताणतणाव दूर ठेवणे , व्यसनांपासून दूर राहणे , स्वतःसाठी वेळ काढणे , नकारात्मक विचार दूर करणे या सगळ्याचा त्यात समावेश होतो . रात्री ११ ते ४ या वेळेत आपल्या शरीराची चयापचय क्रिया दिवसापेक्षा वेगळी असते . त्यामुळे रात्री वेळेवर व सलग सात तास झोप आवश्यकच . रात्रीची झोप दुपारी घेऊन चालणार नाही , हेही लक्षात घ्यायला हवे . दुपारी १५ - २० मिनिटे विश्रांतीसाठी झोपणे चालू शकेल . दुपारी फार झोपणे आणि सततची बैठी जीवनशैली टाळायला हवी . घरात इतर कुणाला मधुमेह असो वा नसो , पस्तिशीनंतर रक्तातील साखर तपासून पाहणे चांगले . शंका असल्यास डॉक्टरांच्या सल्ल्याने ठरावीक काळाने रक्तातील साखरेची तपासणी करावी . मधुमेहाची आनुवंशिकता असल्यास अधिक जागरूक राहणे गरजेचे . हृदय , डोळे , मूत्रपिंडे , मज्जातंतू , पाय हे अवयव मधुमेहात विशेष जपावे लागतात . व्यक्तीला मधुमेह झाला असल्यावर जेव्हा शिक्कामोर्तब होते , तेव्हा त्याचे स्वादुपिंड ( पॅनक्रिआ ) जवळपास ७० टक्के खराब झालेले असते ; पण ते खराब होण्यास सुरुवात खूप आधीपासून झालेली असते . त्यामुळे फक्त साखर खूप वाढलेली दिसणे म्हणजेच मधुमेह नव्हे . शरीरात हळूहळू तयार होणाऱ्या गुंतागुंतींचा विचार करणे गरजेचे असते . ही गुंतागुंत टाळण्यासाठी मधुमेहपूर्व स्थितीपासून आरोग्याकडे लक्ष द्यायलाच हवे . मधुमेहींनो , काळजी घ्या कानात सुया टोचून किंवा कारल्याचा रस पिऊन मधुमेह घालवा , अशी जाहिरातबाजी आजूबाजूला मोठय़ा प्रमाणावर सुरू असते , परंतु मधुमेहातील संभाव्य गुंतागुंतींचा विचार करता योग्य पात्रता असलेला डॉक्टर निवडणे आणि वैद्यकीय सल्ल्याशिवाय स्वतःच्या मनाने प्रयोग न करणे आवश्यक आहे . प्रत्येक व्यक्तीची प्रकृती वेगळी असते . त्यामुळे आजार एकच असला तरी सर्वाना एकाच प्रकारचा आहार , एकच औषध चालते असे नाही . काही रुग्णांना मधुमेहावरील गोळ्या दिल्या जातात , तर काहींना इन्शुलिनची इंजेक्शन घेण्यास सांगितले जाते . गोळ्या घेतल्या म्हणजे मधुमेह फारसा वाढलेला नाही आणि इन्शुलिनचे इंजेक्शन घेतले म्हणजे आजार वाढला आहे , असे तर्क करणेही चुकीचे आहे . या गोष्टींसाठी काही ठोकताळे नाहीत . रुग्णाला गोळ्या द्यायच्या की इंजेक्शन हे डॉक्टरांना ठरवू द्या . मधुमेहात रक्तातील साखरेचे संतुलन बिघडते . त्यामुळे साखर बंद करावी लागते हे खरे . मधुमेही रुग्णांनी साखर , गूळ , मध , काकवी , जॅम , जेली , चिक्की , आंब्यासारखी गोड फळे , चॉकलेट असे पदार्थ बंद करायला हवेतच , पण नुसती साखर बंद करून बाकी आहार कधीही व कसाही घेऊन चालत नाही . इतर पदार्थामधूनही साखर व ऊर्जा मिळते . ( उदा . पोळी हीदेखील एक प्रकारे साखरच आहे . ) आपल्या प्रकृतीप्रमाणे आणि डॉक्टरांच्या सल्ल्याने आहाराचे कोष्टक तयार करणे व ते काटेकोरपणे पाळणे आवश्यक आहे . आहाराच्या वेळा पाळणे गरजेचे . घरातील इतरांचे जेवण झाले नाही म्हणून उशिरा जेवणे , मुळातच घरात उशिरा जेवण्याची सवय असणे , कार्यालयात जेवणाची सुट्टी उशिराची असणे किंवा जेवणाच्या वेळेत चालढकल होऊ देणे हे मधुमेहींसाठी निश्चितच योग्य नाही . दर चार तासांनी खाणे आवश्यक . साखर बंद केलेली असतानाही योग्य प्रमाणात व वेळेवर आहार घेतला तर ‘हायपोग्लायसेमिया’ होण्याची म्हणजे रक्तातील साखर एकदम कमी होण्याची शक्यता कमी होते . drgauridamle @ gmail . com


प्राणी , पक्षी , झाडे - झुडपे पाहिल्याने मनाला आलेली निराशेची काजळी दूर होण्यास मदत होत असल्याचा दावा एका नव्या अभ्यासात करण्यात आला आहे . शेकडो लोकांचा या संशोधनासाठी समावेश करण्यात आला होता . पक्षी पाहणे , घराशेजारी झाडे - झुडपे असणे याचा मानसिक आरोग्यावर परिणाम घडून येतो . लोक जरी शहरात अथवा उपनगरांत राहात असले आणि त्यांच्या बाजूला पक्षी , झाडे - झुडपे असतील त्याचा मानसिक आरोग्यावर सकारात्मक परिणाम होत असल्याचे संशोधकांना दिसून आले . संशोधनामध्ये २७० कमी - अधिक वय असणाऱ्यांच्या मानसिक आरोग्याचा अभ्यास करण्यात आला . जे लोक मागील आठवडय़ाच्या तुलनेत जास्त वेळ घराबाहेर घालवतात , त्यांना चिंता आणि उदासीनतेची लक्षणे दिसू शकतात , असे या अभ्यासात आढळून आले . ब्रिटनच्या एक्सेटर विद्यापीठातील संशोधकांनी याबाबत संशोधन केले . रॉबिन ( लाल पिसे असलेला तपकिरी रंगाचा पक्षी ) , ब्लॅकबर्ड , निळी चिमणी आणि कावळे हे घराबाहेर असणारे पक्षी पाहिल्यानेही मानसिक आरोग्यावर सकारात्मक परिणाम होत असल्याचे दिसून आले . मागील अभ्यासामध्ये विविध पक्ष्यांच्या प्रजाती ओळखण्याचे प्रमाण लोकांमध्ये कमी आहे . पक्ष्यांच्या प्रजाती ओळखण्यासाठी जास्तीत जास्त पक्ष्यांना पाहण्याची गरज आहे , असे त्यामध्ये म्हटले होते . निसर्गाचा व्यक्तीच्या मानसिक आरोग्यावर सकारात्मक परिणाम होत असल्याचे या अभ्यासात दिसून येते . नैराश्य कमी करण्यासाठी पक्षी पाहणे हा उत्तम उपाय आहे , असे विद्यापीठाचे डॉ . डॅनियल कॉक्स यांनी म्हटले आहे .


आठवडय़ातून किमान तीन ते चार वेळा बोक्रोली या भाजीचे सेवन केल्यास टाइप - टू मधुमेह , हृदयविकार , अस्थमा आणि कर्करोग यावर आळा घालता येतो , असे संशोधन अमेरिकी संशोधकांनी केले आहे . संशोधकांनी हा दावा ब्रोकोलीच्या सेवनातून मिळणाऱ्या संयुगामुळे शरीरात निर्माण होणाऱ्या नियंत्रण क्षमतेच्या आधारावर केला आहे . फोनोलिकच्या संयुगे ही हृदयाशी निगडित आजार , टाइप टू मधुमेह , अस्थमा आणि कर्करोगाचे विविध आजारांवर उपयुक्त असल्याचे सिद्ध झाले आहे . फेनोलिक संयुगांमध्ये रोगप्रतिकारक शक्ती अधिक प्रमाणात निर्माण होत असून , सस्तन प्राण्यांना विविध समस्यांवर गुणकारक असल्याचे अमेरिकेतील इलिनॉय विद्यापीठाचे जॅक जुवीक यांनी म्हटले आहे . आपल्याला रोगप्रतिकारक औषधांची आवश्यकता आहे , कारण त्यामुळे शरीराची होणारी झीज भरून निघते , शिवाय या संयुगाचे प्रमाण असलेल्या आहाराच्या सेवनामुळे यासारख्या विविध आजारांपासून बचावदेखील होत असल्याचे जॅक यांचे म्हणणे आहे . यासाठी संशोधकांनी अनुवांशिक तंत्रज्ञान म्हणजेच संख्यात्मक विशेष गुणाची विश्वसनीय पद्धत आहे . संशोधकांच्या मते , या संयुगांमध्ये आढळणारे हे अंश ब्रोकोली ( कोबीसारखा एक प्रकार ) आणि त्यासारख्या भाज्या काळे आणि कोबीच्या सेवनातून मिळत आल्याचे सिद्ध झाले आहे . या भाज्यांच्या सेवनातून शरीरात या संयुगाची मात्रा सर्वत्र आढळते , जे शरीराला हितकारक आहे . तसेच हे हितकारक अंश दीर्घकाळ टिकून राहण्यासाठी किमान तीन ते चार आठवडय़ांनी ब्रोकिोलीसारख्या भाज्यांचे सेवन आवश्यक असल्याचा दावा संशोधकांनी केला आहे .


शब्दांचीच ‘रत्ने’ हा ‘भेटला’ कुठे भेटला ना तर त्याच्याकडून आपल्या बरोबरीच्यांवर कुरघोडी कशी करावी याचं प्रशिक्षण घेतलं पाहिजे . त्याने त्याच्या बरोबरच्या दोन शब्दांना अगदी नामोहरम केलेलं आहे . आणि त्याच्या बरोबरीचे ते दोन शब्द तितकेच अर्थपूर्ण असूनही बिचारे कसेबसे तगून आहेत . हा ‘भेटला’ हल्ली कुठेही भेटतो . म्हणजे मार भेटतो , पैसा भेटतो आणि देवही भेटतोच . गाडी भेटते , वेळ भेटते ( किंवा नाही भेटत ) आणि मैत्रीणही भेटतेच . किंवा सुख भेटतं , तिकीट भेटतं असं सगळं भेटतंच ! थोडक्यात , ‘भेटला’ हा शब्द शोधणारा आणि तो जे शोधतो आहे ते , इच्छिणारा आणि इच्छित यांचा संयोग दाखवण्यासाठी वापरला जातो . मग ते काही का असे ना ! पण आपली भाषा अधिक समृद्ध आहे . हाच संयोग दाखवण्यासाठी आपल्याकडे तीन वेगवेगळे शब्द आहेत . त्यांचा वापर करणं अधिक उचित ठरावं , नाही का ? कोणते ते शब्द , काय आहे त्यांच्यातला फरक आणि ते कधी वापरायचे हे आज आपण पाहू . ‘भेटणे’ , ‘मिळणे’ आणि ‘सापडणे’ हे ते तीन शब्द . त्यातला सर्वात सोपा सापडणे . आधी तोच पाहू . एक सोपी युक्ती सांगतो . ती लक्षात ठेवली म्हणजे झालं . हरवणेच्या विरुद्ध सापडणे . जे हरवतं ते सापडतं . तीन वाक्यातला एक विनोद सांगतो म्हणजे हे पक्कं लक्षात राहील . बंडूचा फोन हरवला होता . सुदैवाने तो सापडला . बंडूचं पाकीट हरवलं होतं . सुदैवाने तेही सापडलं . बंडूची बायको हरवली होती . दुर्दैवाने तीही सापडली . छापणाऱ्यांनी वरच्या तिसऱ्या वाक्यात काही चूक तर नाही ना केलेली छापताना ? अनेक लोक ‘मिळणे’ हा शब्द ‘हरवणे’च्या विरुद्ध वापरतात . पण निदान मला तरी काही ते योग्य वाटत नाही . ‘हरवणे’च्या विरुद्ध ‘गवसणे’ असाही एक खूप गोड शब्द पूर्वी वापरात असे पण हल्ली मात्र तो फारसा वापरात नाही . आता आपण त्या दांडगट ‘भेटणे’कडे मोर्चा वळवू या . हा शब्द कधी वापरायचा हे ठरवण्याची सोपी युक्ती आधी सांगतो . ज्या कोणाची भेट होऊ शकते त्याच्याच संदर्भात भेटणे हो शब्द वापरणं इष्ट . मित्राची भेट होऊ शकते . मैत्रिणीची भेट होऊ शकते . . फारशी नाही , पण कधी कधी तरी ! ओळखीच्या एखाद्या माणसाची भेट होऊ शकते . तेव्हा मित्र भेटला , मैत्रीण भेटली , ओळखीची व्यक्ती भेटली हे योग्य आहे . पी . सावळाराम यांचं एक गोड गाणं आहे , देव जरी मज कधी भेटला काय हवे ते माग म्हणाला यात ‘भेटला’ हा शब्द अगदी अचूक आहे . कारण इथे देवाचं सगुण रूप गृहीत धरलेलं आहे . ‘भेटला’ वैतागणार आता . तो इतका लोकप्रिय होता की अगदी सगळीकडे तो भेटत होता . हा नियम पाळायचा तर तो फारसा भेटणार नाही . आपली लोकप्रियता अशी कमी झालेली कोणाला आवडेल ! पण तुमच्या मनातही हा विचार येणार की मग मार , पैसा , वेळ ( किंवा टाइम ) , गाडी , सुख , तिकीट या आणि अशा सगळ्या गोष्टींचं काय करायचं ? काळजीचं कारण नाही . त्यांच्यासाठी आपल्याकडे मिळाला आहे ना ! या सगळ्या ठिकाणी तो मिळाला अगदी चपखल बसतो . भाषेविषयी आपण किती बेपर्वा असतो याचं उत्तम उदाहरण म्हणजे ‘टाइम भेटला तर मी येऊन जाईन’ हे वाक्य ! खरोखर , हे वाक्य ऐकलं की मला मराठी भाषेची कीव येते . किती अत्याचार सहन करावेत एखाद्या समृद्ध भाषेने ! आधी एक तर तो ‘टाइम’ कशाला हे मला कळत नाही . वेळ नसतो ( म्हणजे घाई असते या अर्थी ! ) म्हणावं तर ‘वेळ’ ‘टाइम’पेक्षा छोटा आहे हो . छोटाही आणि सोपाही . बरं तो लहानथोर सगळ्यांना व्यवस्थित कळतो ! पण तरीही आपण आपले त्या टाइमावर अडकून राहतो . बरं टाइम तर टाइम . पण तो भेटेल कसा ? तो काय कोणी माणूस आहे भेटायला ? पण ज्या माणसाला वेळेऐवजी टाइम वापरताना मनाला क्लेश होत नाहीत त्याच्याकडून आणखी काय अपेक्षा करणार आपण ? अर्थाचा विचार न करता सगळीकडे भेटला हाच शब्द वापरायचं ठरवलं तर काय गोंधळ उडू शकेल याचं उदाहरण म्हणून ही पूर्णपणे भिन्न अर्थाची दोन वाक्यं बघा : . . कॉलेजमध्ये मला खूप मित्र मिळाले . . . कॉलेजमध्ये मला खूप मित्र भेटले . ही दोन्ही वाक्यं अगदी अचूक आहेत . पहिल्या वाक्यामध्ये लिहिणारा असं सांगतो आहे की माझी खूप विद्यार्थ्यांबरोबर मैत्री झाली . म्हणजे जशी ‘खूप बक्षिसं मिळाली’ तसे ‘खूप मित्र मिळाले’ . इथे मित्रांबरोबर झालेली भेट अभिप्रेत नाही . तेच दुसऱ्या वाक्यात मात्र मित्रांबरोबर झालेली भेट अभिप्रेत आहे . असो . तर लहानाचे मोठे होताना आपल्याला चांगल्या शाळा - कॉलेजात प्रवेश मिळतो . अभ्यासाला भरपूर वेळ मिळतो , त्यामुळे शिक्षकांचा मार वगैरे मिळत नाही . उलट शाबासकी मिळते . बाहेर फिरायला गेलो की इष्ट मित्र भेटतात . आणि क्वचित कधी , मैत्रिणीबरोबर फिरायला गेलो की अनिष्ट मित्र ! लग्नसमारंभात वगैरे नातेवाईक मंडळी भेटतात . मग पुढे नोकरी मिळते . पैसा मिळतो . चांगली बायको मिळायला मात्र भाग्य लागतं . पण भेटते एखादी चांगलीशी मुलगी आणि आपला सुखाचा संसार चालू होतो . ते झालं की ‘एका लग्नाची गोष्ट’मध्ये दामले गातात तसं आपणही गायला मोकळे , मला सांगा सुख म्हणजे नक्की काय असतं ? काय पुण्य असलं की ते घरबसल्या मिळतं ? आता त्यांच्याइतकं गोड गाता येत नसेल आपल्याला तर चारचौघांसमोर नये गाऊ , पण बाथरूममध्ये एकांतात गायला काय हरकत आहे ! संदीप देशमुख – response . lokprabha @ expressindia . com / @ ShabdRatne सौजन्य – लोकप्रभा